text:
Isizathu Sokuba Unokuzithemba Iincwadi ZeVangeli
“Ziye zaphumelela ngendlela engathethekiyo. Kuye kwenziwa iifilim ezisekelwe kuzo, ezibiza izigidi . . . neencwadi eziye zathengwa kakhulu . . . Amahlelo amaKristu aye azamkela. Ziye zangoonozala beenkonzo nezinye iimfundiso.”—SUPER INTERESSANTE, IPHEPHANCWADI LASEBRAZIL.
LALITHETHA ngantoni eli phephancwadi? Laligqabaza ngomdla omkhulu owawubangelwa yingqokelela yeencwadi ekwakusithiwa zezevangeli, iileta neziprofeto zentshabalalo ezafunyanwa embindini wenkulungwane yama-20 eNag Hammadi nakwezinye iindawo zaseYiputa. La maxwebhu namanye anjengawo ngokuqhelekileyo abizwa ngokuba ziiGnostiki okanye iiApocryphal. *
Ngaba Kwakukho Iyelenqe?
Kubonakala ukuba ezi ncwadi zingaphefumlelwanga ziye zathandwa luninzi lwabantu abangayithembiyo iBhayibhile neenkonzo ekudala zikho. Ezi ncwadi ziye zayiphembelela kakhulu indlela abantu abaninzi abazijonga ngayo iimfundiso zikaYesu Kristu kunye nobuKristu. Elinye iphephancwadi lathi: “Incwadi yeVangeli kaTomas nezinye iincwadi ezingaphefumlelwanga ziyathandwa liqela labantu eliya lisanda kweli xesha lethu: abantu abanomdla kwizinto zobuthixo kodwa abangaluthembiyo unqulo.” EBrazil kuye kwafunyaniswa ukuba “kukho ubuncinane amaqela angama-30 aneenkolelo ezisekelwe kwezi ncwadi zingaphefumlelwanga.”
Ukufunyanwa kwala maxwebhu kuye kwayenza yathandwa ingcamango yokuba ngenkulungwane yesine yeXesha Eliqhelekileyo, iCawa yamaKatolika yazama ukuyifihla eyona nyaniso ngoYesu, kwaza kwenziwa amalinge okuba zingapapashwa ezinye iingxelo zobomi bakhe ezi kwezi ncwadi zingaphefumlelwanga nokuba iincwadi zeVangeli ezine ezikwiBhayibhile yethu ziye zatshintshwa. UElain Pagels ongunjingalwazi wonqulo uyibeka ngale ndlela le ngcamango: “Ngoku kuyacaca ukuba inkolelo esiyibiza ngokuba bubuKristu kunye nezithethe zayo zithathwe kumabali ambalwa akhethwe phakathi kwamaninzi.”
Ngokoluvo lwabaphengululi abanjengoPagels, asiyoBhayibhile kuphela umthombo wonqulo lwamaKristu; ikho neminye, njengeencwadi ezingaphefumlelwanga. Ngokomzekelo, inkqubo kamabonwakude ebizwa ngokuba yiBible Mysteries, eyayinomxholo othi “Oyena Mariya WaseMagadala” yathi iincwadi ezingaphefumlelwanga zithi uMariya waseMagadala “wayengumfundisi nenkokeli yabanye abafundi. Wayengengomfundi nje kuphela kodwa wayengumpostile wabanye abapostile.” Xa ethetha ngendima ekuthiwa yekaMariya waseMagadala, uJuan Arias wathi kwiphephandaba laseBrazil ekuthiwa O Estado de S. Paulo: “Yonke into esiyifunda namhlanje isenza sikholelwe ukuba amanina ayetshotsha phambili kubuKristu bokuqala obasekwa nguYesu, iicawa zazingenela emizini yawo yaye ayengabefundisi noobhishopu.”
Abantu abaninzi bazithanda ngaphezu kweBhayibhile ezi ncwadi zingaphefumlelwanga. Noko ke, loo nto iphakamisa imibuzo ebalulekileyo: Ngaba ezi ncwadi zingaphefumlelwanga zingowona mthombo wonqulo lobuKristu? Xa ziphikisana neBhayibhile, sifanele sise yiphi komkhulu—iBhayibhile okanye zona? Ngaba ngokwenene ngenkulungwane yesine kwenziwa ilinge lokuzibhangisa ezi ncwadi kwaza kwakhutshwa inkcazelo ebalulekileyo ngoYesu, uMariya waseMagadala kunye nabanye kwiincwadi zeVangeli? Ukuze siyiphendule le mibuzo makhe sihlole enye yeencwadi zeVangeli ezine, iVangeli kaYohane.
Ubungqina Obukwincwadi YeVangeli KaYohane
Isiqwengana esibalulekileyo seVangeli kaYohane safumaneka eYiputa ngenkulungwane yama-20 yaye ngoku sibizwa ngokuba yiPapyrus Rylands 457 (P52). Sinengxelo kaYohane 18:31-33, 37, 38 ngokweBhayibhile zale mihla kwaye sigcinwe kwiJohn Rylands Library eseManchester, eNgilani. Esi sesona siqwengana sidala sombhalo-ngqangi weZibhalo ZamaKristu ZesiGrike. Abaphengululi abaninzi bakholelwa ukuba sabhalwa malunga nowama-125 C.E., emva kweminyaka emalunga nama-25 emva kokufa kukaYohane. Eyona nto ingumnqa kukuba iivesi zesi siqwenga ziphantse zivumelane ngokupheleleyo nezemibhalo-ngqangi yamva. Isibakala sokuba umbhalo-ngqangi kaYohane omdala ngolo hlobo ube wawusele useYiputa ngelo xesha, apho wafunyanwa khona, sixhasa uluvo lokuba ivangeli kaYohane yabhalwa ngenkulungwane yokuqala nguYohane ngokwakhe, njengoko isitsho neBhayibhile. Ngoko ke, incwadi kaYohane yabhalwa ngumntu owazibonela ngokwakhe izinto ezibhalwe kuyo.
Kwelinye icala, zonke ezi ncwadi zingaphefumlelwanga zabhalwa ukususela ngenkulungwane yesibini ukubheka phambili, emva kweminyaka elikhulu okanye ngaphezulu sele zenzeka izinto ezibhalwe kuzo. Ezinye iingcali zizithethelela ngokuthi zisekelwe kwimibhalo yangaphambili kodwa ke abukho ubungqina baloo nto. Ngaloo ndlela kufanelekile ukubuza ukuba, yiyiphi oza kuyikholelwa—bubungqina bengqina lokuzibonela okanye bobabantu ababephila emva kwamakhulu eminyaka zenzekayo ezi ziganeko? Impendulo izicacele. *
IPapyrus Rylands 457 (P52), isiqwengana seVangeli kaYohane senkulungwane yesibini yeXesha Eliqhelekileyo, sabhalwa emva kwamashumi ambalwa eminyaka emva kwencwadi yeVangeli eyayibhalwe nguYohane ngokwakhe
Kuthekani ngoluvo lokuba iincwadi zeVangeli eziseBhayibhileni zatshintshwa ukuze kufihlwe iinkalo ezithile zobomi bukaYesu? Ngokomzekelo, ngaba bukho ubungqina bokuba iVangeli kaYohane yatshintshwa ngenkulungwane yesine ukuze kugqwethwe izibakala? Ukuze kuphendulwe lo mbuzo, kufuneka sikhumbule ukuba omnye wemibhalo-ngqangi ephambili eyasetyenziswa xa kwakusenziwa le Bhayibhile sinayo yiVatican 1209 yenkulungwane yesine. Ukuba iBhayibhile yethu ibinezinto ezatshintshwayo kwinkulungwane yesine, loo nto ibiya kubonakala kulo mbhalo-ngqangi. Okuvuyisayo kukuba omnye umbhalo-ngqangi ekuthiwa yiBodmer 14, 15 (P75), onenxalenye enkulu yeVangeli kaLuka noYohane wabhalwa ngowe-175 C.E. ukusa kowama-225 C.E. Ngokutsho kweengcali, awahlukanga kuyaphi kwiVatican 1209. Ngamanye amazwi, akukho lutshintsho lungako lwenziwayo kwiincwadi zeVangeli eziseBhayibhileni yaye iVatican 1209 iyayixhasa loo nto.
Abukho ubungqina bokuba incwadi kaYohane okanye ezinye iincwadi zeVangeli—zatshintshwa ngenkulungwane yesine. Emva kokuba eye wahlola ingqokelela yeziqwenga zemibhalo-ngqangi ezafunyanwa eOxyrhynchus, eYiputa, uGqr. Peter M. Head weYunivesithi yaseCambridge wabhala: “Singathi le mibhalo-ngqangi iqinisekisa ukuchana kwemibhalo ebhalwe ngoonobumba abakhulu ababesetyenziswa ngenkulungwane yesine, ezisekelwe kuyo iinguqulelo ezibalulekileyo zanamhlanje. Akukho mfuneko yokuyiqonda ngendlela eyahlukileyo imibhalo yamandulo yeTestamente Entsha.”
Sisiphi Isigqibo Esifanele Sifikelele Kuso?
Iincwadi zeVangeli ezine eziphefumlelweyo—ekaMateyu, uMarko, uLuka noYohane—zazisamkelwa ngawo onke amaKristu kwasembindini wenkulungwane yesibini. IDiatessaron kaTatian esetyenziswa ngokubanzi neyenziwa phakathi kowe-160 nowe-175 C.E., yayisekelwe kwiincwadi zeVangeli eziphefumlelweyo ezine kuphela kungekhona kuyo nanye “yeevangeli” zeGnostiki. (Funda ibhokisi ethi “Ukuqala Kokukhuselwa Kweencwadi ZeVangeli.”) Enye into ebangel’ umdla yathethwa nguIrenaeus owayephila ngenkulungwane yesibini yeXesha Eliqhelekileyo. Wathi kumele kubekho iincwadi zeVangeli ezine, njengokuba kukho iimbombo ezine zomhlaba noomoya abane. Nangona zisenokuphikiswa izinto awazithelekisayo, into awayithethayo ixhasa uluvo lokuba kwakukho iincwadi zeVangeli ezine ngelo xesha.
Zithetha ntoni zonke ezi zinto? Zithetha ukuba iZibhalo ZamaKristu ZesiGrike—kuquka iincwadi ezine zeVangeli esinazo namhlanje, azikhange zitshintshe kangako ukususela ngenkulungwane yesibini ukusa phambili. Asikho isizathu esivakalayo sokukholelwa ukuba ngenkulungwane yesine kwenziwa ilinge lokutshintsha okanye lokufihla inxalenye ethile yeZibhalo eziphefumlelwe nguThixo. Ngokwahlukileyo koko, umphengululi weBhayibhile uBruce Metzger wabhala: “Ngasekupheleni kwenkulungwane yesibini, . . . amabandla awahlukahlukeneyo amakholwa awayesasazeke kuwo wonke ummandla weMeditera ukuya kutsho eBritani naseMesopotamiya, ayeyamkela ngokubanzi inxalenye enkulu yeTestamente Entsha.”
Umpostile uPawulos noPetros babeyixhasa inyaniso eseLizwini likaThixo. Omabini la madoda alumkisa amaKristu ukuba angamkeli nantoni na awayengayifundiswanga. Ngokomzekelo, uPawulos wabhalela uTimoti wathi: “Owu Timoti, kulondoloze oko ukuphathisiweyo, ukhwebuke kwiintetho ezililize ezihlambela oko kungcwele nakwiimpikiswano zoko kubizwa ngokuba ‘lulwazi’ kuxokwa. Ngokuqhayisa ngolwazi olunjalo abathile baye baphambuka elukholweni.” UPetros yena wathi: “Hayi khona, akubanga ngokulandela amabali obuxoki ayilwe ngobuqhetseba esathi saniqhelanisa namandla nobukho beNkosi yethu uYesu Kristu, kodwa kwaba ngokuthi sibe ngamangqina okuzibonela ubungangamela bayo.”—1 Timoti 6:20, 21; 2 Petros 1:16.
Kwiinkulungwane ezadlulayo, umprofeti uIsaya waphefumlelwa ukuba athi: “Ingca eluhlaza yomile, intyatyambo ibunile; kodwa ke lona ilizwi loThixo wethu, liya kuhlala ukusa kwixesha elingenammiselo.” (Isaya 40:8) Sinokuba nentembelo yokuba Lowo waphefumlela iZibhalo Ezingcwele uye wazigcina ukutyhubela iminyaka ukuze “zonke iintlobo zabantu zisindiswe zize zifikelele elwazini oluchanileyo lwenyaniso.”—1 Timoti 2:4.
^ isiqe. 3 Igama elithi “Gnostiki” nelithi “Apocryphal” avela kumagama esiGrike anokuthetha “ulwazi olufihlakeleyo” “nolwazi olufihlwe ngenyameko.” La mabinzana abhekisela kwiincwadi ezingaphefumlelwanga ezifana neencwadi zeVangeli, Izenzo, iiLeta neencwadi zezityhilelo ezikwiZibhalo zamaKristu zesiGrike eziphefumlelweyo.
^ isiqe. 11 Enye into eyingxaki ngeencwadi ezingaphefumlelwanga kukuba kukho imibhalo embalwa kakhulu yazo namhlanje. Namhlanje kukho iziqwenga ezibini ezincinane kuphela zencwadi yeVangeli kaMariya waseMagadala ekuthethwe ngayo ngasentla yaye inxalenye yayo enkulu ayisekho. Ukongezelela koko, yahlukene kakhulu imibhalo-ngqangi yazo ekhoyo.


c: text/html

text:
ICANDELO 5
Indlela Yokugcina Uxolo Nezalamane Zakho
“Yambathani . . . ububele, ukuthobeka kwengqondo, ubulali, nokuzeka kade umsindo.”—Kolose 3:12
Xa utshata wakha intsapho entsha. Nangona useza kuqhubeka ubathanda yaye ubahlonela abazali bakho, ngoku iqabane lakho ngoyena mntu ubalulekileyo kuwe emhlabeni wonke. Le nto isenokungamkeleki lula kwezinye izalamane zakho. Kodwa iBhayibhile ingakunceda ugcine uxolo nezalamane zakho, njengoko usebenza nzima ekwakheni intsapho entsha.
1 BATHOBELE ABAZALI BEQABANE LAKHO
OKO KUFUNDISWA YIBHAYIBHILE: “Beka uyihlo nonyoko.” (Efese 6:2) Noba umdala kangakanani na, ufanele ubathobele abazali bakho ngalo lonke ixesha. Yazi nento yokuba neqabane lakho lifanele libathobele abazali balo. “Uthando alunakhwele,” ngoko ungaboni ngathi iqabane lakho lihoya abazali balo ngaphezu kwakho.—1 Korinte 13:4; Galati 5:26.
OKO UNOKUKWENZA:
Sukusoloko ukhalaza ngelithi, “Intsapho yakho isoloko indiphoxa” okanye uthi “Umama wakho akazange khe andincome”
Zam’ ukujonga izinto ngendlela iqabane lakho elizijonga ngayo
2 THETHA XA KUYIMFUNEKO
OKO KUFUNDISWA YIBHAYIBHILE: “Indoda iya kumshiya uyise nonina, inamathele emfazini wayo baze babe nyama-nye.” (Genesis 2:24) Xa utshata, abazali bakho bangaziva benyanzelekile ukuba bakuhoye njengakuqala, yaye basenokufuna ukuzifaka emtshatweni wenu ngaphezu kokuba kuyimfuneko.
Nguwe neqabane lakho abaya kugqiba ngemida enifuna baphele kuyo emtshatweni wenu, nize ke nithethe nabo kakuhle. Ninako ukukwenza oku ngaphandle kokujikeleza nokuba krwada. (IMizekeliso 15:1) Niya kuncedwa kukuthobeka, ubulali, kunye nomonde ukuze nikhulise ubuhlobo eninabo nezalamane zenu, yaye niya kuqhubeka “ninyamezelana ngothando.”—Efese 4:2.
OKO UNOKUKWENZA:
Ukuba iyakuxhalabisa into yokuba izalamane zeqabane lakho zingenelela emtshatweni wenu, loo nto yithethe nalo xa nonwabile
Fikelelani kwisigqibo esinye ngendlela eniya kuyisingatha ngayo le micimbi
Funda Okungakumbi
Indlela Yokuqhubana Nabazali Bomyeni Okanye Umfazi Wakho
Ngaba abazali bomyeni okanye abomfazi bagxuphuleka kwimicimbi yenu? Funda ngento onokuyenza ukuze ningabi nangxaki emtshatweni.

robotstxt: allowed

filter: keep


text:
OKTOBHA 30, 2015
ERASHIYA
Amagqabaza Ngetyala Lokwaphul’ Umthetho KwamaNgqina KaYehova ETaganrog, ERashiya
Esi sityholo sokwaphula umthetho ngamaNgqina kaYehova eTaganrog sesinye sezenzo zokuchasa unqulo ezandayo eRashiya. Ijaji ephethe eli tyala iza kuwisa isigwebo kungekudala. Ngaba iRashiya iza kuvalela abemi bayo ngenxa nje yokuthetha ngentlonelo ngeenkolelo zabo? Kumagqabaza evidiyo kaMnu. uGajus Glockentin, isithethi soMbutho WamaNgqina KaYehova eYurophu, ucela kuhlonelwe ubulungisa nenkululeko yonqulo.
Funda Okungakumbi
Yintoni Ayikholelwayo AmaNgqina KaYehova?
Fumana ushwankathelo lweenkolelo zethu ezisisiseko eziyi-15.
Yintoni Eyenzekayo EHolweni YoBukumkani?
Khawukhe ungene ngaphakathi.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
19 Waza waphendula uYobhi wathi:
2 “Koda kube nini na niwucaphukisa umphefumlo wam+
Nindityumza ngamazwi?+
3 Ezi zihlandlo zilishumi nindikhalimela;
Aninazintloni ukundiphatha ngqwabalala kangaka.+
4 Yaye, ndiyavuma ndenze impazamo,+
Iya kuhlala kum impazamo yam.
5 Ukuba enyanisweni nina niyazigwagwisa kum,+
Yaye nindibonisa ukuba ukungcikivwa kwam kundifanele,+
6 Yazini, ke ngoko, ukuba uThixo undilahlekisile,
Yaye undivingcele ngomnatha wakhe wokuzingela.+
7 Khangela! Ndiqhubeka ndidanduluka ndisithi, ‘Ugonyamelo!’ kodwa andifumani mpendulo;+
Ndiyaqhubeka ndikhalela uncedo, kodwa akukho okusesikweni.+
8 Umendo wam uwuthintele ngodonga lwamatye,+ yaye andinakudlula;
Yaye ezindleleni zam ubeka ubumnyama.+
9 Undihlubile uzuko lwam,+
Yaye uyasisusa isithsaba sentloko yam.
10 Undidiliza macala onke, yaye ndiyemka;
Ithemba lam ulincothula njengomthi.
11 Kwanomsindo wakhe uyavutha kum,+
Yaye uqhubeka endibala njengotshaba lwakhe.
12 Ngokumanyeneyo abaphumi-mkhosi bakhe bafika bandibiyele,+
Bamise inkampu bejikeleze intente yam.
13 Abantakwethu ubashenxisela kude nam,+
Yaye abo bandaziyo bandilahlile.
14 Abo basenyongweni kum abasekho,+
Nabo ndibaziyo bandilibele,
15 Abo bahlala endlwini yam njengabaphambukeli;+ namakhobokazana am andibalela kwabasemzini;
Ndingowasemzini ngokwenene emehlweni abo.
16 Umkhonzi wam ndimbizile, kodwa akaphenduli.
Ngomlomo wam ndiqhubeka ndicela ukuba abe nemfesane.
17 Impefumlo yam ilizothe emfazini wam,+
Yaye ndinuka kakubi koonyana besisu sikama.
18 Kwanamakhwenkwana andigatyile;+
Ndithi ndakuphakama, aqalise ukuthetha nxamnye nam.
19 Onke amadoda akwiqela lamakholwane am ayandicekisa,+
Yaye lawo ndandiwathanda andijikele.+
20 Amathambo am anamathele eluswini lwam nasenyameni yam,+
Yaye ndisinda cebetshu.
21 Ndibabaleni, ndibabaleni, maqabane am,+
Kuba isandla sikaThixo sindichukumisile.+
22 Kutheni niqhubeka ninditshutshisa njengokuba uThixo esenza,+
Ninganeliswa yinyama yam?
23 Owu akwaba amazwi am ebebhalwe phantsi!
Owu akwaba ebebhalwe encwadini!
24 Ngosiba lwentsimbi+ nangelothe,
Owu akwaba ebeqingqwe ngonaphakade elityeni!
25 Yaye mna ndiyazi kakuhle ukuba umkhululi wam+ uyaphila,
Yaye nokuba, emva kwam, uya kuphakama+ phezu kothuli.
26 Yaye emva kolusu lwam, abaluhlinzileyo,—lwanje!
Nangona ndincitshisiwe enyameni yam ndiya kumbona uThixo,
27 Kwanam endiya kuzibonela yena,+
Namehlo am ngokuqinisekileyo aya kumbona, kodwa kungekhona owasemzini.
Izintso zam ziphelelwe ngaphakathi kum.
28 Kuba nithi, ‘Kutheni siqhubeka simtshutshisa?’+
Ngoxa eyona ngcambu yalo mcimbi ikum.
29 Zoyikeleni ngenxa yekrele,+
Kuba ikrele lithetha umsindo nxamnye neziphoso,
Ukuze nina nazi ukuba ukho umgwebi.”+
Yithumele
Yithumele
Yobhi 19
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=19&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D19%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Indibano YesiTagalog ERoma
—“Ibikukumanyaniswa Kwentsapho Enkulu!”
Kungaphezu kweekhilomitha ezili-10 000 ukusuka kwiiPhilippines—apho bahlala khona abantu abathetha isiTagalog—amawaka amaNgqina kaYehova athetha isiTagalog adibana eRoma, eItaly, kwindibano engafaniyo nezinye eyayingoJulayi 24-
Kuqikelelwa ukuba kukho amaFilipino angaphezu kwama-850 000 ahlala eYurophu. Ngenxa yoko, amabandla angama-60 namaqela amaNgqina kaYehova aba neentlanganiso ngesiTagalog aze ashumayele kumaFilipino asekuhlaleni.
Noko ke, onke amabandla namaqela ahlanganisana ndawonye okokuqala kwindibano yeentsuku ezintathu ngolwimi lwabo eRoma. Abantu abangama-3 239 ababekhona baba nemincili kukuva intetho yokuqukumbela suku ngalunye kaMzalwana uMark Sanderson weQumrhu Elilawulayo lamaNgqina kaYehova owayekade ekhonza kwiiPhilippines.
“Zindifikelele Intliziyo”
Ngaba ukho umahluko xa usiya kwindibano yolwimi lwakho okanye eyolunye ulwimi? UEva umama ongatshatanga uthi: “Andisazi kangako isiNgesi, kodwa ndiyabulela ngale ndibano yesiTagalog, iimfundiso zeBhayibhile zindifikelele intliziyo.” Ukuze bonge imali yokusuka eSpeyin ukuya eItaly, yena nabantwana bakhe ababini bagqiba kwelokuba bangatyi kwiivenkile zokutyela veki nganye njengoko bebesenza kodwa baphume kanye ngenyanga. UEva uthi, “Andizisoli ngaloo nto ngenxa yokuba ndeva yonke into endibanweni!”
UJasmin ohlala eJamani, wacela iintsuku ukuze akwazi ukuya endibanweni. Uthi, “Ngaphambi kokuba ndihambe ndaxelelwa ukuba andizukwazi ukufumana iintsuku kuba mninzi umsebenzi ekufuneka wenziwe. Ndazola, ndathandaza kuYehova ndaza ndathetha nomphathi. Sakwazi ukuhlengahlengisa umsebenzi ukuze ndikwazi ukuya kwindibano! Kwakumangalisa ukufumana ithuba lokuba kunye nabazalwana noodade wethu abangamaFilipino abasuka kulo lonke elaseYurophu.”
Kakade, amaFilipino amaninzi ahlala eYurophu awakhumbuli amakhaya awo kuphela kodwa akhumbula nabahlobo bawo abafudukela kwezinye iindawo eYurophu. Le ndibano incede abahlobo abaninzi bazana ngakumbi njengabazalwana noodade. (Mateyu 12:48-50) UFabrice uthi: “Ukubona abantu endibaziyo kundenze ndaba nemincili!” Ekupheleni kwendibano, omnye udade wathi, “ibikukumanyaniswa kwentsapho enkulu!”
Funda Okungakumbi
Kutheni AmaNgina KaYehova Esiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?
Ngabantu Abanjani AmaNgqina KaYehova?
Mangaphi amaNgqina kaYehova owaziyo? Yintoni kanye kanye oyaziyo ngathi?


text:
OKTOBHA 1, 2013
KUMZANTSI KOREA
Abantu Ehlabathini Bakhalel’ Impatho-mbi EMzantsi Korea
EMzantsi Korea kuvalelwa abafana abangamakhulu-khulu ngapha kwezitshixo kodwa babe bengaphulanga mthetho. Ngoba? BangamaNgqina kaYehova, ibe baye bakhetha ukuthobela izazela zabo ngokungavumi ukuya emkhosini. IKorea ayiwakhuseli amalungelo abantu abazenzela ukhetho lokungayi emkhosini, ngoko amaNgqina aye avalelwe entolongweni. Kule minyaka iyi-60 idluleyo, amaNgqina kaYehova angaphezu kwe-17 000 aye avalelwa ngenxa yokwala ukuya emkhosini.
Ukuze lo mba uziswe engqalelweni, iofisi yamaNgqina kaYehova ekuMzantsi Korea iye yenza incwadana enomxholo othi, Conscientious Objection to Military Service in Korea. Le ncwadana, iyiveza elubala indlela iKorea eye yasilela ngayo ekusebenziseni imigaqo yomthetho ukuze ikhusele abantu abangavumiyo ukuya emkhosini. Ikwabalisa nangembali emfutshane yabafana abangamaNgqina abaye banyamezela ukuthothoza eziseleni kuba bethobela izazela zabo. UMnu. Dae-il Hong ongummeli weofisi yamaNgqina kaYehova eseKorea, noPhilip Brumley oliGqwetha lamaNgqina kaYehova eNew York, basithela tshuphe ngezinye iinkalo zalo mba.
Abantu bamanye amazwe bawujonga njani lo mba woMzantsi Korea?
UPhilip Brumley uthi: Aliqela amazwe aye aphokoz’ izifuba zawo ngale mpatho imbi kangaka yenziwa yiKorea, yokungabavumeli abantu ukuba bazikhethele ukungayi emkhosini. Olunye uhlolisiso olwenziwe yiUN Universal Periodic Review, lubonisa ukuba amazwe asibhozo—iHungary, iFransi, iJamani, iPoland, iSlovakia, iSpeyin, iUnited States neOstreliya—aye ayibongoza iKorea ukuba iyeke ukugweba abantu abangafuniyo ukuya emkhosini kunoko ibanike eminye imisebenzi engenanto yakwenza nomkhosi. *
UDae-il Hong uthi: Kumatyala ayi-4 aquka abantu abayi-501 abangavumiyo ukuya emkhosini, iUN Human Rights Committee (CCPR) yayibek’ ityala iRiphabliki yaseKorea yaza yathi yenze ngokungekho mthethweni xa yabagweba yaza yabavalela entolongweni. Le Komiti yathi, “ilungelo lokungavumi ukuya emkhosini lihambelana nelokuba nenkululeko yokucinga nantoni na ofuna ukuyicinga, eyokusebenzisa isazela kunye neyonqulo. Le nkululeko ivumela nabani na ukuba enze ukhetho lokuba uyafuna okanye akafuni na ukuya emkhosini. Ngenxa yayo akukho mntu ofanele anyanzele abanye.” *
IHuman Rights Council yeUN nayo yathetha into enye, kwingxelo yayo enomxholo othi, “Ingxelo Yabangafuniyo Ukuya Emkhosini.” Le ngxelo inemithetho nemigaqo esetyenziswa kumazwe amaninzi awahlonelayo amalungelo abantu okuzikhethela ize iyigalele amanzi into yokunyanzelwa kwabantu ukuba baye emkhosini. *
Uthini urhulumente waseKorea ngezi zikhalo zingaka?
UPhilip Brumley uthi: Akukho nto ayenzileyo urhulumente waseKorea ngezigqibo ezenziwe yiCCPR. Ngoko uye wasilela ukusebenzisa izigqibo ezenziwe ngamanye amazwe kulo mba waza akavuma ukunika abantu baseKorea ilungelo lokuzikhethela. Ukongezelela, iNkundla Ephakamileyo yaseMzantsi Korea neyoMgaqo-Siseko iye yazibetha ngoyaba izigqibo zeCCPR ngokuzikhaba ngawo omane izibheno eziye zafakwa kula matyala. IKorean National Assembly ayikakhuphi myalelo wokuba kubekho eminye imisebenzi enokwenziwa ngabantu abangafuniyo ukuya emkhosini ngenxa yezazela zabo, ayikenzi namalinge okubakhusela.
Ubomi baba bafana bangamaNgqina kaYehova buye banjani emva kokuvalelwa entolongweni?
UDae-il Hong uthi: Aba bafana banesibindi. Bayayazi ukuba urhulumente uza kubathothozisa kwesimnyama isisele okwangoku. Kodwa abazifihli. Bahlala bengumzekelo omhle kakade, ayitshintshi loo nto naxa besentolongweni. Into ebuhlungu yeyokuba xa bekhululwa, kubanzima gqitha ukufumana umsebenzi. Bavalelwa unyaka onesiqingatha ngapha kwezitshixo babe bengenzanga nto. Iintsapho zabo kwafuneka ziqhubeke nobomi ngaphandle kwabo. Zibuhlungu ezi meko yaye aziyomfuneko.
Ngaba amaNgqina kaYehova aseKorea kufuneka abanjwe kuba engafuni ukuya emkhosini?
UDae-il Hong uthi: Akumele kube njalo! Aba bafana abazozikrelemnqa. AmaNgqina kaYehova aseKorea nakuwo onke amanye amazwe aziwa njengabemi abaseluxolweni nabathobela imithetho. Bayamhlonela urhulumente, babhatala iirhafu baze basebenzisane nabahlali. Kutshanje enye ijaji yaseKorea iye yagweba omnye umfana oliNgqina ngenxa yokungavumi ukuya emkhosini. Emva kokuba ilikhuphe latsola elokuba ayinakumyeka kodwa imele imbeke ityala ize imgwebe, ijaji yafunda isigqibo. Yandula yazigquma ngamaphepha yaqalisa ukuchiphiza. Le jaji yabona ukuba le nto yenzekayo ayikho semthethweni, yiyo lo nto yathi ciphi-ciphi iinyembezi. Abanye ababekho enkundleni bayincedisa kuba beyibona le nto yenzekayo.
UPhilip Brumley uthi: Ngoku lixesha lokuba iKorea iyisombulule le ngxaki ekudala ikhona, ize isebenzise imigaqo ngendlela yokuba abantu bakwazi ukuba nenkululeko yokuzikhethela.
^ isiqe. 5 IHuman Rights Council “Report of the Working Group on the Universal Periodic Review,” 12 Disemba 2012, A/HRC/22/10, iphepha 7 nele-22, isiqendu 44 nese-124.53.
^ isiqe. 6 Ityala likaJong-nam Kim et al. neThe Republic of Korea, communication no. 1786/2008, iimbono ezamkelwe yile Komiti ngo-Oktobha 25, 2012, iphepha-7, isiqendu 7.4
^ isiqe. 7 IHuman Rights Council “Ingxelo yabangafuniyo ukuya emkhosini,” 3 Juni 2013, A/HRC/23/22, iphepha 3-8, isiqendu 6-24; iphepha 9, 10, isiqendu 32, 33.
Funda Okungakumbi
Kutheni AmaNgqina KaYehova Engayi Emfazweni?
Ehlabathini lonke amaNgqina kaYehova aziwa ngokungafuni ukungenelela iimfazwe. Khawufunde ukuba kutheni sisaziwa ngolu hlobo.


text:
“UYehova UThixo Wethu NguYehova Mnye”
“Phulaphula, Sirayeli: UYehova uThixo wethu nguYehova mnye.”—DUTERONOMI 6:4.
IINGOMA: 138, 112
1, 2. (a) Kutheni abantu bewazi kangaka amazwi akwiDuteronomi 6:4? (b) Kwakutheni ukuze uMoses athethe loo mazwi?
KANGANGAMAKHULUKHULU eminyaka, abantu abangamaYuda bebesenza umthandazo okhethekileyo onamazwi akwiDuteronomi 6:4. Lo mthandazo ubizwa ngokuba yiShema. Eli ligama lokuqala kule vesi yesiHebhere. AmaYuda amaninzi enza lo mthandazo qho ekuseni nasebusuku ukuze abonise ukuba azinikele ngokupheleleyo kuThixo.
2 Loo mazwi ayinxalenye yentetho yokugqibela uMoses awayinikela kuhlanga lwamaSirayeli. Ngonyaka ka-1473 ngaphambi kokuzalwa kukaKristu, olu hlanga lwalukwaMowabhi, lulungele ukuwela uMlambo iYordan luze lungene kwiLizwe Lesithembiso. (Duteronomi 6:1) UMoses wayesele elukhokele kangangeminyaka eyi-40 olu hlanga, ibe wayefuna lube nesibindi ukuze lukwazi ukumelana neengxaki olwaluza kujamelana nazo. Kwakufuneka luthembele luze luthembeke kuThixo walo uYehova. Ngoko amazwi okugqibela kaMoses alukhuthaza ukuba lwenze loo nto kanye. Emva kokuthetha ngeMithetho Elishumi neminye imithetho kaYehova, uMoses wathetha la mazwi anamandla esiwafumana kwiDuteronomi 6:4, 5. (Yifunde.)
3. Yiyiphi imibuzo esiza kuyiphendula kweli nqaku?
3 AmaSirayeli ayesazi ukuba uYehova uThixo wawo “nguYehova mnye.” AmaSirayeli athembekileyo ayenqula uThixo omnye, uThixo wokhokho bawo. Ngoko kwakutheni ukuze uMoses awakhumbuze ukuba uYehova uThixo wawo “nguYehova mnye”? Loo nyaniso idibana njani nokuthanda uThixo wethu ngentliziyo yonke, ngomphefumlo wonke nangamandla onke? Asichaphazela njani thina namhlanje amazwi akwiDuteronomi 6:4, 5?
UTHIXO WETHU “NGUYEHOVA MNYE”
4, 5. (a) Lithetha ukuthini ibinzana elithi “nguYehova mnye”? (b) UYehova wahluke njani koothixo beentlanga?
4 Ukhethekile. Ibinzana elithi “nguYehova mnye” lithetha ukuba uYehova ukhethekile, nokuba akukho nabani na onjengaye. Kwakutheni ukuze uMoses asebenzise elo binzana? Akubonakali ngathi wayezama ukubonisa indlela ekwakungachananga ngayo ukukholelwa kuThixo oneziqu ezithathu. UYehova nguMdali wezulu nomhlaba noMlawuli wendalo iphela. Nguye kuphela uThixo oyinyaniso, ibe akakho omnye uthixo onjengaye. (2 Samuweli 7:22) Ngoko amazwi kaMoses ayemele akhumbuze amaSirayeli ukuba amele anqule uYehova kuphela. Ayengamele alinganise abantu ababewangqongile, ababenqula oothixo noothixokazi bobuxoki abaninzi. Abo bantu babekholelwa ukuba oothixo babo babelawula inxalenye ethile yendalo.
5 Ngokomzekelo, amaYiputa ayenqula uthixo welanga uRa, uthixokazi wesibhakabhaka uNut, uthixo womhlaba uGeb, uthixo woMnayile uHapi, kuquka nezilwanyana ezininzi. Xa uYehova wazisa iZibetho Ezilishumi, wazingqina ephakamile kunaba thixo bobuxoki. Oyena thixo wayethandwa ngamaKanan nguBhahali, uthixo wobuxoki awayesithi amaKanan nguye owabangela kubekho ubomi. Ayekholelwa nokuba unguthixo wesibhakabhaka nemvula. Kwiindawo ezininzi, abantu babethembele ekukhuselweni nguBhahali. (Numeri 25:3) Wona amaSirayeli ayemele akhumbule ukuba uThixo wawo, “unguThixo oyinyaniso,” ukhethekile, “nguYehova mnye.”—Duteronomi 4:35, 39.
UYehova uThixo akahlulelananga yaye akaguquguquki. Uhlala ethembekile yaye engagungqi
6, 7. Yintoni enye ethethwa kukuba “mnye,” ibe uYehova wazingqina njani ‘emnye’?
6 Akagungqi. Igama elithi “mnye” kwibinzana elithi “nguYehova mnye” lithetha nokuba injongo nezenzo zakhe zisoloko zithembekile. UYehova uThixo akahlulelananga yaye akaguquguquki. Uhlala ethembekile yaye engagungqi. Ngokomzekelo, wathembisa uAbraham ukuba inzala yakhe yayiya kuhlala kwiLizwe Lesithembiso. Ibe wenza imimangaliso emininzi kakhulu ukuze eso sithembiso sibe nokuzaliseka. Kwanasemva kweminyaka engamakhulu amane anamashumi amathathu uYehova esenzile eso sithembiso, akazange asitshintshe.—Genesis 12:1, 2, 7; Eksodus 12:40, 41.
7 Kumakhulukhulu eminyaka kamva, uYehova wawabiza amaSirayeli ngokuba ngamangqina akhe waza wawaxelela oku: “IkwaNdim. Phambi kwam akuzange kuyilwe Thixo, nasemva kwam akubangakho namnye.” UYehova wayenza yacaca into yokuba injongo yakhe ayisoze itshintshe xa waphinda wathi: “Lonke ixesha eli ikwaNdim.” (Isaya 43:10, 13; 44:6; 48:12) Hayi ukuba likhulu kwelungelo awayenalo amaSirayeli lokukhonza uThixo ongagungqiyo nothembekileyo! Sinelo lungelo nathi namhlanje.—Malaki 3:6; Yakobi 1:17.
8, 9. (a) Yintoni ayilindeleyo uYehova kubakhonzi bakhe? (b) UYesu wakugxininisa njani ukubaluleka kwamazwi kaMoses?
8 Ewe, uMoses wawakhumbuza amaSirayeli ukuba uYehova akasoze ayeke ukuwathanda nokuwakhathalela. Kodwa ke, uYehova wayelindele ukuba nawo azinikele ngokupheleleyo kuye aze amthande ngentliziyo, ngomphefumlo nangamandla onke. Abazali babemele babafundise abantwana babo ngoYehova nanini na ithuba livela, ukuze nabo banqule yena kuphela.—Duteronomi 6:6-9.
9 UYehova akaze ayitshintshe injongo yakhe, ngoko soze zitshintshe izinto azilindeleyo kubakhonzi bakhe bokwenyaniso. Ukuba sifuna uYehova akholiswe lunqulo lwethu, simele sizinikele ngokupheleleyo kuye size simthande ngentliziyo, ngomphefumlo nangamandla onke. UYesu wathi lo ngowona myalelo ubalulekileyo. (Funda uMarko 12:28-31.) Makhe sibone indlela esinokubonisa ngayo ngezenzo zethu ukuba siyakholelwa ukuba “uYehova uThixo wethu nguYehova mnye.”
ZINIKELE NGOKUPHELELEYO KUYEHOVA
10, 11. (a) Simnqula njani ngokupheleleyo uYehova? (b) Abanye abafana abaselula babonisa njani ukuba bazinikele ngokupheleleyo kuYehova ngoxa babeseBhabhiloni?
10 UYehova nguye kuphela uThixo wethu. Sizinikela ngokupheleleyo kuye xa sinqula yena yedwa. Asimele sinqule abanye oothixo okanye sixube unqulo lwethu kuYehova nonqulo lobuxoki. Akangothixo nje omkhulu nonamandla kunabanye oothixo, kodwa unguThixo wokwenyaniso. Simele sinqule uYehova kuphela.—Funda iSityhilelo 4:11.
11 Kwincwadi kaDaniyeli sifunda ngabafana abaselula abangamaHebhere, uDaniyeli, uHananiya, uMishayeli noAzariya. Babonisa ukuba bazinikele ngokupheleleyo kuYehova ngokungakwamkeli ukutya okungahlambulukanga. Kwakhona aba bahlobo abathathu bakaDaniyeli bala ukuqubuda kwisithixo, umfanekiso wegolide kaNebhukadenetsare. Kaloku kubo, eyona nto yayibalulekile yayikukunqula uYehova. Babenyaniseke ngokupheleleyo kuye.—Daniyeli 2:1–3:30.
UYehova umele abe kwindawo yokuqala ebomini bethu
12. Xa sifuna ukuzinikela ngokupheleleyo kuYehova, simele silumkele ntoni?
12 UYehova umele abe kwindawo yokuqala ebomini bethu. Xa sifuna ukuzinikela ngokupheleleyo kuye, simele silumke kungabikho zinto zithatha indawo yakhe. Zizinto ezinjani ezo? KwiMithetho Elishumi, uYehova wathi abantu bakhe abamele banqule abanye oothixo. Babengamele baqhelisele naluphi na unqulo-zithixo. (Duteronomi 5:6-10) Zininzi ke iintlobo zonqulo-zithixo namhlanje, ibe ezinye zazo azikhawulezi ziqapheleke. Kodwa uYehova akatshintshanga. Nangoku “nguYehova mnye.” Makhe sibone indlela esinokuluphepha ngayo unqulo-zithixo namhlanje.
13. Yintoni esinokuqalisa ukuyithanda ngaphezu kukaYehova?
13 KwabaseKolose 3:5 (yifunde), sifunda ngezinto ezinokonakalisa ubuhlobo bethu noYehova. Sifunda ukuba ukubawa kuhlobene nonqulo-zithixo. Njani? Xa kukho into esiyinqwenela ngamandla, njengokuba nemali eninzi okanye ubunewunewu, ingabulawula ubomi bethu ngokungathi inguthixo onamandla. Zonke ezi zono kuthethwa ngazo kwabaseKolose 3:5 zinento yokwenza nokubawa, okulunqulo-zithixo. Ngoko ukuba sizinqwenela gqitha ezi zinto, sinokuqalisa ukuzithanda ngaphezu kukaThixo. Ngoko ke, loo nto ingathetha ukuba uYehova ‘akangoYehova omnye’ kuthi. Asifuni tu ukuba yenzeke loo nto.
14. Yintoni awasilumkisa ngayo umpostile uYohane ngokuphathelele uthando lwethu ngoThixo?
14 Umpostile uYohane wagxininisa into efanayo. Walumkisa ukuba xa umntu ethanda izinto zehlabathi, oko kukuthi, “inkanuko yenyama nenkanuko yamehlo nokuqhayisa ngezinto zobu bomi,” ngoko “uthando lukaBawo alukho kuye.” (1 Yohane 2:15, 16) Ngoko kufuneka siqhubeke sizihlola ukuze sibone enoba siyalithanda na ihlabathi. Sisenokubona ukuba siqalisa ukutsaleleka kwiindlela zokuzonwabisa zeli hlabathi, kubantu balo, kwisinxibo nendlela yalo yokuzilungisa. Okanye sisenokuzifunela imfundo enomsila ukuze sifikelele “izinto ezinkulu.” (Yeremiya 45:4, 5) Ihlabathi elitsha lisondele kakhulu. Ngoko kufuneka ahlale enkenteza engqondweni la mazwi kaMoses anamandla! Ukuba siyayiqonda yaye siyayikholelwa into yokuba “uYehova uThixo wethu nguYehova mnye,” siya kuzinikela ngokupheleleyo kuye size simkhonze ngendlela afuna ngayo.—Hebhere 12:28, 29.
GCINA UMANYANO LOBUKRISTU
15. Kwakutheni ukuze uPawulos akhumbuze amaKristu ukuba uThixo “nguYehova mnye”?
15 Ibinzana elithi “nguYehova mnye” lisinceda siqonde ukuba uYehova ufuna abakhonzi bakhe bamanyane, baze babe nenjongo efanayo ebomini. Kwibandla lamaKristu okuqala kwakukho amaYuda, amaGrike, amaRoma kunye nabantu bezinye iintlanga. Babekhule ngeendlela ezahlukeneyo, ibe izithethe nezinto abazithandayo zazingafani. Ngenxa yoko, kwakunzima kwabanye ukwahlukana nemikhwa yabo yangaphambili baze bamkele unqulo olutsha. Ngoko uPawulos kwakufuneka abakhumbuze ukuba amaKristu anoThixo omnye, uYehova.—Funda eyoku-1 kwabaseKorinte 8:5, 6.
UYehova ufuna abakhonzi bakhe bamanyane, baze babe nenjongo efanayo ebomini
16, 17. (a) Sisiphi isiprofeto esizalisekayo namhlanje, ibe yintoni umphumo woko? (b) Yintoni enokuqhawula umanyano lwethu?
16 Kuthekani ngebandla lamaKristu lanamhlanje? Umprofeti uIsaya wathi “ekupheleni kwemihla,” abantu bazo zonke iintlanga babeya kuhlanganisana ukuze banqule uYehova. Babeya kuthi: ‘Uya kusiyalela ngeendlela zakhe, ukuze sihambe emendweni wakhe.’ (Isaya 2:2, 3) Hayi indlela esivuya ngayo xa sibona ukuba esi siprofeto siyazaliseka namhlanje! Abazalwana noodadewethu basuka kwiindawo ezahlukeneyo, bathetha iilwimi ezahlukeneyo ibe banezithethe ezahlukeneyo. Kodwa sinqula uYehova ngomanyano. Sekunjalo, ekubeni sahluke kangaka, kuye kube nzima ngamanye amaxesha.
17 Ngokomzekelo, uvakalelwa njani ngabazalwana noodade abanezithethe ezingafaniyo nezakho? Mhlawumbi bathetha ulwimi olwahlukileyo yaye isinxibo, ukutya nendlela abenza ngayo izinto yahlukile kweyakho. Ngaba uyabaphepha uze ukhethe ukuchith’ ixesha kunye nabo bafana nawe? Uvakalelwa njani ngabadala bengingqi yakho abancinane kunawe okanye abo bolunye uhlanga? Ukuba asilumkanga, ezi zinto zinokuluqhawula umanyano lwethu.
18, 19. (a) Sisiphi isiluleko esikumaEfese 4:1-3? (b) Yintoni esinokuyenza ukuze ibandla lihlale limanyene?
18 Singaziphepha njani iingxaki ezinje? UPawulos wawanika icebiso lobulumko amaKristu ase-Efese, eyayisisixeko esifumileyo nesinabantu abakhule ngeendlela ezahlukeneyo. (Funda amaEfese 4:1-3.) Wakhankanya iimpawu ezifana nokuthobeka, ubulali, umonde nothando. Ezi mpawu zifana neentsika ezomeleleyo ezixhase indlu. Kodwa ke kuyafuneka nokuba kusetyenzwe nzima ukuze indlu iqhubeke imile. UPawulos wayefuna amaKristu ase-Efese asebenze nzima ukuze ‘agcine ubunye bomoya.’
19 Sonke simele senze konke esinako ukuze sigcine ibandla limanyene. Sinokuyenza njani loo nto? Okokuqala, kufuneka sihlakulele eza mpawu wayethetha ngazo uPawulos: ukuthobeka, ubulali, umonde nothando. Okwesibini, simele sisebenze nzima ukuze sigcine ‘umxokelelwane omanyanisayo woxolo.’ Ukungaboni ngasonye kufana neentanda ezincinane kumanyano lwethu, ngoko kufuneka sisebenze nzima ukuze sikulungise, sigcine uxolo nomanyano lwethu.
20. Sinokubonisa njani ukuba siyaqonda ukuba “uYehova uThixo wethu nguYehova mnye”?
20 “UYehova uThixo wethu nguYehova mnye.” Anamandla gqitha loo mazwi! Eso sikhumbuzo sawomeleza amaSirayeli ukuba akwazi ukunyamezela ubunzima xa engena kwiLizwe Lesithembiso. Loo mazwi anokusomeleza nathi ukuba sikwazi ukudlula kwimbandezelo enkulu aze asincede naseParadesi ezayo. Masiqhubeke sizinikela ngokupheleleyo kuYehova. Simele simthande size simkhonze ngentliziyo, ingqondo namandla ethu onke, ibe simele senze konke okusemandleni ethu ukugcina uxolo nomanyano nabazalwana bethu. Xa sikwenza oku, uYesu uza kusamkela njengezimvu, ibe siza kukubona ukuzaliseka kwala mazwi: “Yizani, nina nisikelelweyo nguBawo, budleni ilifa ubukumkani obalungiselelwa nina ukususela ekusekweni kwehlabathi.”—Mateyu 25:34.


text:
EDOMINICAN REPUBLIC
Ukuvalelwa Ejele Nokuvalwa Komsebenzi
Ukuphosw’ Ejele Ngenxa Yokungathath’ Icala
NgoJuni 19, 1949, iqela labantu baseDominican Republic elaliselubhacweni labuyela kwelo ukuze libhukuqe uzwilakhe uRafael Trujillo. Nangona ezo nzame zakhawuleza zatshitshiswa, urhulumente kaTrujillo wabavalela abo babengafuni ukuya emkhosini, nabo wayebajonga njengeentshaba. AmaNgqina okuqala awaphoswa entolongweni ngenxa yokungayi emkhosini nguLeón Enrique, noRafael Glass, kunye namanye amaNgqina awayesebenza noLeón.
ULeón uthi: “[Mna nabo ndandisebenza nabo] sabanjwa saza sancinwa ngabecuphi basemkhosini. Emva kokuba sityityinjiselwe umnwe, sakhululwa, kanti siza kuphinda sibizelwe emkhosini emva nje kweentsuku ezimbalwa ngendlel’ aph’ engaqhelekanga. Ngenxa yokwala kwethu, saphosw’ ejele. Apho sahlangana namaNgqina amane, amabini kuwo yayingabantakwethu nqo. Sakhululwa, kodwa saphinda sabanjwa. Oku kwenzeka izihlandlo ezithathu, sitsiba nje usuku nangaphezulu, size siphinde sivalelwe. Sachitha iminyaka ephantse ibe sixhenxe siqamele ngenqindi, kodwa kwisihlandlo sesithathu, savalelwa iminyaka emihlanu.”
‘Naxa sasitywatyushwa okanye sibethwa ngeentonga nangemipu, sasinyamezela nje lula, kuba uYehova wayesinika amandla okunyamezela’
Kwakungelula kwaba bazalwana babevalelwe. Babengcungcuthekiswa ubusuku nemini ngamabanjwa nangoonogada. Inkumanda yaseFort Ozama apho babevalelwe khona ekuqaleni, yathi: “MaNgqina kaYehova, mhla nangamangqina kaMtyholi, ze nindixelele ukuze ndinikhulule.” Sekunjalo, abo bachasi batsho phantsi kuba aba bazalwana bathembekileyo bahlala beyigcinile ingqibelelo yabo. ULeón wathi: ‘UYehova wayesinika amandla okunyamezela yaye sasimbona nakwizinto nje ezincinane ukuba uyangenelela. Naxa sasitywatyushwa okanye sibethwa ngeentonga, ngezabhokhwe nangemipu, sasinyamezela nje lula, kuba uYehova wayesinika amandla okunyamezela.’
Umsebenzi WamaNgqina KaYehova Uyavalwa
Kulo lonke elo lizwe, iintshaba zonqulo lokwenyaniso zathi chatha ekutshutshiseni. Nakuba kunjalo, ngoMeyi 1950, eDominican Republic abavakalisi babeyi-238 ukongezelela kubathunywa bevangeli. Abangamashumi amabini ananye kubo babengoovulindlela.
Malunga nelo xesha, omnye umcuphi wabhalela uMphathiswa Wezangaphandle, esithi: “Amalungu ehlelo lamaNgqina kaYehova asaqhubeka ngaphandle kokuyekelela nomsebenzi wawo kuso sonke esi sixeko [iCiudad Trujillo].” Ngokubhekele phaya wathi: “Ndiyaphinda ndithi, mawabekw’ esweni amaNgqina kaYehova ngoba oku kushumayelandini kwawo kulahlekisa abantu, ingakumbi abantu abaqhelekileyo.”
UMphathiswa Wemicimbi Yangaphakathi Namapolisa, uJ. Antonio Hungría, wacela uMzalwan’ uBrandt ukuba abhale ileta ebonisa ukuma kwamaNgqina kumba wokuya emkhosini, wokukhahlela iflegi nowokuhlawulwa kwerhafu. Wayibhala le leta esebenzisa inkcazelo ekwincwadi ethi “UThixo Makabe Nenyaniso.” Phezu kwayo yonke loo nto, ngoJuni 21, 1950, uMphathiswa uHungría wakhupha umyalelo owabangela ukuba umsebenzi wamaNgqina kaYehova uvalwe eDominican Republic. UMzalwan’ uBrandt waxelelwa ukuba eze kwiofisi kaHungría ukuze eve lo myalelo. UMzalwan’ uBrandt wabuza enoba abathunywa bevangeli bamele bemke na kwelo lizwe. UHungría wathi ukuba nje bawuthobele umthetho yaye khange bathethe namntu ngonqulo lwabo, bangahlala. *
^ isiqe. 1 Kwiiveki ngaphambi kokukhutshwa kwalo myalelo, abefundisi beCawa yamaKatolika babhala imilembelele yamanqaku angcolisa amaNgqina kaYehova bekwawatyhola ngobukomanisi.


text:
- Not important at all
- Slightly important
- Moderately important
- Decidedly important
- Non-negotiable
In His Own Words
About Him
Ndithanda udlala kodwa ke ndijonge ukokha ubuhlobo into engamandla, ndiyonwaba kakhulu xa ungazundicela into endingenayo, umzekelo: imali. Uze undibize xa usilile.
About His Ideal Match
Kufanele ukuba noko ukwazi ukufunda lento ndiyibhalileyo. Andifuni mntu unochuku nomona. Kungcono xa sisabelana ngento esinayo. Ndifuna umntu ongonqeniyo ukhulula inkciyo kuba ke ibalulekile loonto, ukuba uyayazi uba nguwe lowo nceda wethu undazise. Uqhakamshelwano ke ngudoqo lo ufana nesibindi


text:
Chapter 1
1 Ngawo la ke amazwi, awawathethayo uMoses kumaSirayeli onke phesheya kweYordan entlango, eArabha, malungana noLwandle oluBomvu, phakathi kweParan, neTofele, neLabhan, neHatseroti, neDizahabhi.
2 Ziintsuku ezilishumi elinalunye ukusuka eHorebhe ngendlela yentaba yakwaSehire, ukuya eKadeshe-bharneha.
3 Ngomnyaka wamashumi omane, ngenyanga yeshumi elinanye, ngolokuqala enyangeni leyo, wathetha uMoses koonyana bakaSirayeli ngako konke uYehova abemwisele umthetho ngako kubo.
4 Emveni kokumbulala kwakhe uSihon ukumkani wama-Amori, obemi eHeshbhon, no-Ogi ukumkani waseBhashan, obemi eAshtaroti nase-Edreyi,
5 phesheya kweYordan ezweni lakwaMowabhi, waqala uMoses ukubaqononondisa lo myalelo, esithi:
6 UYehova uThixo wethu wathetha kuthi eHorebhe, wathi, Kukade nihleli kule ntaba.
7 Jikani ninduluke, niye entabeni yama-Amori, nakubo bonke abamelene nayo, eArabha, ezintabeni, nasesihlanjeni, nakwelasezantsi, nangaselwandle, ezweni lamaKanan, naseLebhanon, nide nise kuwo umlambo omkhulu, umlambo ongumEfrati.
8 Khangelani, ndinisikele ilizwe. Ngenani, nakhe kwelo zwe wafungayo uYehova kooyihlo, ooAbraham noIsake noYakobi, ukuba wolinika bona, nembewu yabo emva kwabo.
9 Ndathi kuni ngelo xesha, Andinakunithwala ndedwa.
10 UYehova uThixo wenu unandisile; nanku namhla ningangeenkwenkwezi zezulu ukuba baninzi kwenu.
11 UYehova uThixo wooyihlo makalongeze inani lenu kaliwaka kunoko lingako, anisikelele njengoko wathethayo kuni.
12 Ndingathini na ukubuthwala ndedwa ubunzima benu, nomthwalo wenu, nembambano yenu?
13 Zikhangeleleni amadoda alumkileyo, aziingqondi, aziwayo, ngokwezizwe zakomawenu, ndiwamise abe ziintloko zenu.
14 Nandiphendula nathi, Ilizwi olithethileyo lilungile ukuba silenze.
15 Ndabathabatha ke abaziintloko zezizwe zakowenu, amadoda alumkileyo, aziwayo, ndawamisa aba ziintloko phezu kwenu: abathetheli-waka, nabathetheli-makhulu, nabathetheli-mashumi ngamahlanu, nabathetheli-mashumi ngamanye, nabaphathi, ngokwezizwe zakomawenu.
16 Ndabawisela umthetho abaphathi benu ngelo xesha, ndathi, Noyilamla into ephakathi kwabazalwana benu, nigwebe ngobulungisa phakathi komntu nomzalwana wakhe, nowasemzini okuye.
17 Ize ningakhethi buso ekugwebeni kwenu; ize nimphulaphule omncinane njengomkhulu, ninganxunguphaliswa bubuso bomntu; ngokuba ukugweba oku kokukaYehova. Indawo eninqabeleyo noyizisa kum, ndiyive.
18 Ndaniwisela umthetho ngelo xesha ngezinto zonke enozenza.
19 Sanduluka eHorebhe, sayihamba yonke laa ntlango inkulu, yoyikekayo nayibonayo, sihamba ngendlela yentaba yama-Amori, njengoko uYehova uThixo wethu wasiyalelayo, sada seza eKadeshe-bharneha.
20 Ndathi ke kuni, Nifikile entabeni yama-Amori, awasinikayo uYehova, uThixo wethu.
21 Khangela, uYehova uThixo wakho ulinikele kuwe ilizwe elo: nyuka wakhe kulo, njengoko wathethayo uYehova uThixo wooyihlo kuwe. Musa ukoyika, ungakwantyi nokunkwantya.
22 Nasondela ke kum nina aba nonke, nathi, Masisuse amadoda, asandulele, asihlolele ilizwe elo, asizisele ilizwi lendlela esonyuka ngayo, nemizi esofika kuyo.
23 Lalunga ke elo zwi emehlweni am, ndathabatha kuni amadoda alishumi elinamabini, indoda yanye esizweni.
24 Ajika ke, enyuka aya entabeni, ada afika esihlanjeni sakwaEshkoli, asihlola.
25 Athabatha isiqhamo selo zwe ngesandla sawo, asiphathela, asizisela ilizwi, athi, Lilizwe elihle asinikayo uYehova uThixo wethu.
26 Kanti noko anivumanga kunyuka, nawuphikisa umlomo kaYehova uThixo wenu.
27 Nakrokra ezintenteni zenu, nathi, Wasikhupha kuba esithiyile uYehova ezweni laseYiputa, ukuze asinikele esandleni sama-Amori, asitshabalalise.
28 Siya kunyukela phi na? Abazalwana bethu bazinyibilikisile iintliziyo zethu, besithi, Abantu bakhulu, bade kunathi; imizi mikhulu, inqatyisiwe yada yesa ezulwini; kananjalo noonyana baka-Anaki sibabone khona.
29 Ndathi ke kuni, Ize ningangcangcazeli, ningaboyiki.
30 NguYehova uThixo wenu, ohamba phambi kwenu. Yena wonilwela, njengako konke awanenzelayo eYiputa emehlweni enu;
31 nasentlango, apho wakubonayo ukukuthwala kukaYehova uThixo wakho, njengomntu ethwele unyana wakhe, ngendlela yonke enahamba ngayo, nada naza kufika kule ndawo.
32 Kanti ke nakwelo zwi anikholwanga nguYehova uThixo wenu,
33 ohamba phambi kwenu endleleni, ukuba anihlolele indawo yokumisa iintente zenu, ngomlilo ebusuku; anibonise indlela enohamba ngayo, ngelifu emini.
34 Waliva uYehova ilizwi lokuthetha kwenu, wanoburhalarhume, wafunga, esithi,
35 Akukho ndoda, kula madoda esi sizukulwana singendawo, iya kukha ilibone ilizwe elihle, elo ndafungayo ukuba ndolinika ooyihlo,
36 ingenguKalebhi unyana kaYefune; wolibona yena. Ndiya kumnika ilizwe awanyathela phezu kwalo, yena noonyana bakhe, ngenxa enokuba emlandele kwaphela uYehova.
37 Kanjalo uYehova wandifuthela nam ngenxa yenu, wathi, Nawe lo akuyi kungena khona.
38 UYoshuwa unyana kaNun, oma phambi kwakho, nguye owongena khona; momeleze, ngokuba yena wowadlisa ilifa elo amaSirayeli.
39 Ke iintsatshana zenu, enibe nisithi zoba lixhoba, nabantwana benu abangakwaziyo namhla okulungileyo nokubi, bona bongena khona; ndolinika bona beme kulo.
40 Ke nina jikani, ninduluke niye entlango ngendlela eya eLwandle oluBomvu.
41 Naphendula, nathi kum, Sonile kuYehova; sonyuka thina, silwe njengako konke asiyalele ngako uYehova uThixo wethu. Naxhoba ke elowo impahla yakhe yokulwa, nenza buphuthuphuthu ukunyuka intaba.
42 Wathi uYehova kum, Yithi kubo, Ize ningenyuki, ize ningalwi; kuba andikhona phakathi kwenu; hleze nigxothwe ziintshaba zenu.
43 Ndathetha kuni, anaphulaphula; nawuphikisa umlomo kaYehova, nagxalathelana ukunyuka intaba.
44 Aphuma ke ama-Amori ami kuloo ntaba, anihlangabeza, anichitha, axelisa iinyosi, anibetha kwaSehire, ada esa eHorma.
45 Nabuya ke nalila phambi koYehova; akaliphulaphula uYehova izwi lenu, akanibekela ndlebe.
46 Ngoko ke nahlala eKadeshe imihla emininzi, njengaloo mihla nayihlalayo apho.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Wathi akuba engene endlwini yomnye wabalawuli babaFarisi ngesabatha esiya kudla isidlo,+ bahlala bemlalele.+
2 Kwaye, khangela! kwakukho phambi kwakhe umntu othile owayenomlambo.
3 Ngoko uYesu wabhekisa kwabo babewazi uMthetho nakubaFarisi, esithi: “Kusemthethweni na ukuphilisa ngesabatha okanye akunjalo?”+
4 Kodwa bathi cwaka. Ngako oko wayibamba le ndoda, wayiphilisa waza wayindulula.
5 Yaye wathi kubo: “Ngubani na kuni ongayi kuthi, ukuba unyana okanye inkunzi yakhe yenkomo yeyela equleni,+ ngoko nangoko ayirhole ngomhla wesabatha?”+
6 Abakwazanga ukumphendula kwezo zinto.+
7 Wandula ke wabenzela umzekeliso abantu ababemenyiwe, njengoko waphawula indlela ababezinyulela ngayo ezona ndawo ziphambili, esithi kubo:+
8 “Xa umenyelwe kwitheko lomtshato nguthile, musa ukungqengqa kweyona ndawo iphambili.+ Hleze kuthi kanti kukho obalasele ngakumbi kunawe omenyiweyo naye ngelo xesha,
9 eze ke lowo unimemileyo, athi kuwe, ‘Khawudedele lo mntu.’ Uze ke wena uye kuhlala kweyona ndawo iphantsi uhlazekile.+
10 Kodwa xa umenyiwe, hamba uye kungqendeva kweyona ndawo iphantsi,+ ukuze xa umntu okumemileyo esiza athi kuwe, ‘Mhlobo, nyukela ngasentla.’ Uya kwandula ke uhlonelwe zizo zonke iindwendwe ezingamadlelane akho.+
11 Kuba wonk’ ubani oziphakamisayo uya kuthotywa nalowo uzithobayo uya kuphakanyiswa.”+
12 Waqhubeka esithi nakuloo mntu wayemmemile: “Xa usenza isidlo okanye isidlo sangokuhlwa, musa ukubiza abahlobo bakho okanye abantakwenu okanye izalamane zakho okanye abamelwane abazizityebi. Mhlawumbi ngaxa lithile nabo basenokubuya bakumeme kuze oko kube yimbuyekezo kuwe.
13 Kodwa xa usenza itheko, mema amahlwempu, izilima, iziqhwala, iimfama;+
14 yaye uya kuba noyolo, ngenxa yokuba abananto bangakubuyekeza ngayo. Kuba uya kubuyekezwa eluvukweni+ lwabo bangamalungisa.”
15 Akuva ezi zinto omnye weendwendwe ezingamadlelane wathi kuye: “Unoyolo lowo udla isonka ebukumkanini bukaThixo.”+
16 UYesu wathi kuye: “Umntu othile wenza isidlo sangokuhlwa esikhulu, wamema abaninzi.+
17 Waza wathuma ikhoboka lakhe ngelixa lesidlo sangokuhlwa ukuba lithi kwabo bamenyiweyo, ‘Yizani,+ ngenxa yokuba ngoku izinto zilungile.’
18 Kodwa bonke ngokufanayo baqala ukuzilandulela.+ Owokuqala wathi kulo, ‘Ndithenge intsimi yaye kufuneka ndiphume ndiye kuyibona; ndixolele, Andinakuphumelela.’+
19 Omnye wathi, ‘Ndithenge iinkomo zeedyokhwe ezintlanu yaye ndisaya kuzihlola; ndixolele, Andinakuphumelela.’+
20 Ukanti omnye wathi, ‘Ndisandul’ ukutshata,+ ngenxa yoko andinakuza.’
21 Ke ikhoboka elo libuyele enkosini yalo, layixelela ezo zinto. Wandula ke umnini-ndlu waqumba waza wathi kwikhoboka lakhe, ‘Phuma ngokukhawuleza uye ezindleleni eziphangaleleyo nakwiindledlana ezisesixekweni, uze uqokelele amahlwempu nezilima neemfama neziqhwala.’+
22 Ekuhambeni kwexesha ikhoboka lathi, ‘Nkosi, oko ukuyaleleyo kwenziwe, ukanti kusekho indawo.’
23 Yaza inkosi yathi kwikhoboka, ‘Phuma uye ezindleleni+ nakwiindawo ezibiyelweyo, uze ubanyanzele ukuba bangene, ukuze indlu yam izale.+
24 Kuba ndithi kuni, Akukho namnye kwabo bantu bebemenyiwe uza kukhe asingcamle isidlo sam sangokuhlwa.’”+
25 Ke kaloku izihlwele ezikhulu zazihamba naye, yaye wajika wathi kuzo:
26 “Ukuba ubani uza kum, angamthiyi uyise nonina nomfazi nabantwana nabantakwabo noodade wabo, ewe, kwanomphefumlo wakhe,+ akanakuba ngumfundi wam.+
27 Nabani na ongasithwaliyo isibonda sakhe sentuthumbo, andilandele, akanakuba ngumfundi wam.+
28 Ngokomzekelo, ngubani na kuni othi efuna ukwakha inqaba angahlali phantsi kuqala, abale indleko,+ ukuze abone ukuba unokwaneleyo kusini na kokuyigqiba?
29 Kungenjalo, usenokusibeka isiseko sayo kodwa angakwazi ukuyigqiba, yaye bonke ababoneli basenokuqala ukumgculela,
30 besithi, ‘Lo mntu waqala ukwakha kodwa akazange akwazi ukugqiba.’
31 Okanye nguwuphi na ukumkani, othi ematsha ukuya kuhlangana nomnye ukumkani emfazweni, angathi kuqala ahlale phantsi, acebe enoba unako na ngabaphumi-mkhosi abalishumi lamawaka ukumelana nalowo uza nxamnye naye enamashumi amabini amawaka?+
32 Ukuba, enyanisweni, akanako, wandula ke ngoxa lowo esekude athumele igqiza loonozakuzaku, acele kubekho uxolo.+
33 Ngaloo ndlela, qinisekani ukuba, akukho namnye kuni ongayishiyiyo yonke impahla yakhe+ onokuba ngumfundi wam.
34 “Ityuwa, ngokuqinisekileyo, isulungekile. Kodwa ukuba ityuwa ilahlekelwa sisongo sayo, iya kunongwa ngantoni na?+
35 Ayifanelanga mhlaba namgquba. Abantu bayilahla phandle. Lowo uneendlebe zokuphulaphula, makaphulaphule.”+
Yithumele
Yithumele
Luka 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Imibuzo Evela Kubafundi
Kuthetha ntoni ukudityaniswa kweenduku ezimbini okuchazwe kuHezekile isahluko 37?
UYehova wathembisa uHezekile ukuba uza kusimanyanisa isizwe sakwaSirayeli emva kokubuyiselwa kwaso kwiLizwe Lesithembiso. Eso sithembiso sikwabhekisela nasekumanyanisweni kwabantu bakaThixo ebudeni bemihla yokugqibela.
UYehova wathi kumprofeti uHezekile makabhale kwiinduku ezimbini. Kwenye wayemele abhale athi, “EkaYuda neyoonyana bakaSirayeli amaqabane akhe,” aze kwenye abhale athi, “EkaYosefu, induku kaEfrayim, nayo yonke indlu kaSirayeli amaqabane akhe.” Ezi nduku zimbini zaziza kuba “yinduku enye” esandleni sikaHezekile.—Hez. 37:15-17.
Yintoni emelwa ‘nguEfrayim’? Ukumkani wokuqala wezizwe ezilishumi zasemntla, uYerobhoham, wayengowohlanga lwakwaEfrayim, olwalulawula. (Dut. 33:13, 17; 1 Kum. 11:26) Olu hlanga lwaphuma kuEfrayim unyana kaYosefu. (Num. 1:32, 33) UYosefu wafumana intsikelelo ekhethekileyo kuyise, uYakobi. Kwakufanelekile ke ngoko ukuba induku emela ubukumkani bezizwe ezilishumi ibizwe ngokuba ‘yinduku kaEfrayim.’ Ngexesha uHezekile ebhala esi siprofeto seenduku ezimbini, kwakusele kudlule ixesha elide ubukumkani basemntla bakwaSirayeli buthinjiwe ngama-Asiriya ngo-740 B.C.E. (2 Kum. 17:6) AmaSirayeli amaninzi ngelo xesha ayethe saa kuBukhosi baseBhabhiloni, obabhukuqa uBukhosi baseAsiriya.
Ngo-607 B.C.E. ubukumkani basemzantsi bezizwe ezibini, kunye nabantu abashiyekayo kubukumkani basemntla, bathinjwa basiwa eBhabhiloni. Ookumkani bomnombo kaYuda babelawula kwezi zizwe zibini, ibe ababingeleli ababekhonza etempileni eYerusalem babephuma kuzo. (2 Kron. 11:13, 14; 34:30) Ngenxa yoko, ubukumkani basemzantsi bezizwe ezibini babumelwa kakuhle yinduku ‘kaYuda.’
Ezi nduku zimbini zifuziselayo zadityaniswa nini? Zadityaniswa xa amaSirayeli abuyela eYerusalem ukuze akhe itempile kwakhona ngo-537 B.C.E. AmaSirayeli obukumkani bezizwe ezibini kunye nalawo ezizwe ezilishumi abuya onke ekuthinjweni. Awazange aphinde ahlukane kwakhona. (Hez. 37:21, 22) AmaSirayeli aphinda anqula uYehova emanyene. Oku kumanyaniswa kwachazwa nangabanye abaprofeti ababini, uIsaya noYeremiya.—Isa. 11:12, 13; Yer. 31:1, 6, 31.
Yiyiphi inyaniso ebalulekileyo ngonqulo olunyulu ebalaseliswa sesi siprofeto? Yile: UYehova uza kwenza abanquli bakhe “babe banye.” (Hez. 37:18, 19) Ngaba esi sithembiso sokumanyaniswa siye sazaliseka kwixesha lethu? Ewe. Esi siprofeto saqalisa ukuzaliseka ngo-1919, xa abantu bakaThixo balungelelaniswa baza bamanyaniswa ngokuthe ngcembe. Iinzame zikaSathana zokubohlukanisa ngokupheleleyo zawa phantsi.
Ngelo xesha, abaninzi kwabo bamanyaniswayo babenethemba lokuba ngookumkani nababingeleli ezulwini noYesu. (ISityhi. 20:6) Ngokufuziselayo, babefana nenduku kaYuda. Njengoko ixesha lihamba, abaninzi kwabo banethemba lokuphila emhlabeni baqalisa ukuzimanyanisa nala maYuda okomoya. (Zek. 8:23) Bona babefana nenduku kaYosefu, kwaye babengenalo ithemba lokulawula noKristu.
Omabini la maqela akhonza uYehova ngokumanyeneyo phantsi koKumkani wawo uYesu Kristu, lowo kuthethwa ngaye kwisiprofeto kusithiwa ‘ngumkhonzi wam uDavide.’ (Hez. 37:24, 25) UYesu wathandazela ukuba abalandeli bakhe ‘babe banye, kanye njengoko uBawo wakhe emanyene naye yaye naye emanyene noBawo wakhe.’ * (Yoh. 17:20, 21) UYesu wachaza kwangaphambili ukuba umhlambi wakhe omncinane wabathanjiswa wawuza kuba “mhlambi mnye” kunye “nezinye izimvu.” Zonke zaziza kuba phantsi ‘komalusi omnye.’ (Yoh. 10:16) Amazwi kaYesu akuchaza kakuhle nyhani ukumanyana kwabantu bakaYehova namhlanje, enoba banaliphi na ithemba ngekamva!
^ isiqe. 5 Ibangel’ umdla indlela uYesu awayichaza ngokulandelelana ngayo imizekeliso eyaba yinxalenye yomqondiso wobukho bakhe. Waqala wabhekisela ‘kwikhoboka elithembekileyo neliyingqondi,’ iqela labazalwana abathanjisiweyo elaliza kuthabatha ukhokelo. (Mat. 24:45-47) Emva koko, wenza imizekeliso ebhekisela kwabo banethemba lokuphila ezulwini. (Mat. 25:1-30) Wagqibelisa ngabo banethemba lokuphila emhlabeni, ababeza kuxhasa abazalwana bakaKristu. (Mat. 25:31-46) Ngokufanayo, ukuzaliseka kwesiprofeto sikaHezekile kule mihla yethu kuqala ngoko kuza kwenzeka kwabo banethemba lokuphila ezulwini. Nangona ubukumkani bezizwe ezilishumi bungasoloko bufanekisela abo banethemba lokuphila emhlabeni, ukumanyana okuchazwe kwesi siprofeto kusikhumbuza ngomanyano olukhoyo phakathi kwabo banethemba lokuphila emhlabeni nabo banethemba lokuphila ezulwini.


text:
I-JW Broadcasting
Funda Okungakumbi
Bukela Iividiyo Ku-TV.JW.ORG
Funda indlela yokubukela ezibangela umdla kwikhompyutha, itablet okanye kwisixhobo se-elektroniki. Kwakhona funda nangendlela yokukhetha isitishi okanye indlela yokujonga indawo ethetha ngesitishi.
Bukela Oovimba Beevidiyo KwiTV.JW.ORG
Bukela iividiyo ezibangela umdla nangaliphi na ixesha. Khangela ividiyo, yenza oko ufuna ukukwenza— misa, buyela umva, okanye uye phambili. Bukela ividiyo ibenye okanye zonke ezo zahlukahlukeneyo.
Mamela Ezirekhodiweyo KwiTV.JW.ORG
Yonwabela ukumamela imidlalo yeBhayibhile erekhodiweyo nomculo. Dlala isandi okanye zonke ezikwicandelo.
Indlela Yokutshintsha Iisetingi Kwikhompyutha, Kwitablet Okanye Kwifowuni
Khetha umgangatho womfanekiso wevidiyo owufunayo, yenza amagama athethwayo avele ngezantsi okanye angaveli, khetha isitishi ofuna ukusibukela.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Ke kaloku kwakukho indoda yakwaBhenjamin, yaye igama layo lalinguKishe,+ unyana ka-Abhiyeli, unyana kaTserore, unyana kaBhekorati, unyana ka-Afiya, umBhenjamin,+ indoda enendyebo eninzi.+
2 Kwaye yayinonyana ogama linguSawule,+ oselula noyinzwana, yaye kwakungekho ndoda yayiyinzwana kunaye koonyana bakaSirayeli; ukususela emagxeni akhe ukusa phezulu wayemde ngaphezu kwabo bonke abantu.+
3 Yaye iimazi zamaesile+ zikaKishe uyise kaSawule zalahleka. Ngoko uKishe wathi kuSawule unyana wakhe: “Nceda, khawuthabathe omnye kubalindi nize nisuke, nihambe, niye kufuna iimazi zamaesile.”
4 Wahamba ke edlula kummandla weentaba wakwaEfrayim+ waza wadlulela kwilizwe laseShalisha,+ abazifumana. Kwaye bahamba badlulela kwilizwe laseShahalim, kodwa zazingekho apho. Waza wahamba wadlulela kwilizwe lakwaBhenjamin, abazifumana.
5 Bafika ke kwilizwe lakwaTsufi; waza uSawule wathi kumlindi wakowabo owayekunye naye: “Yiza, masibuye, ukuze ubawo angayeki ukunyamekela iimazi zama-esile aze okunene axhalele thina.”+
6 Kodwa wathi yena kuye: “Khawukhangele! Kwesi sixeko kukho umntu kaThixo,+ yaye umntu lo uphethwe ngembeko. Konke akutshoyo kuba yinyaniso nakanjani na.+ Makhe siye khona ke. Mhlawumbi angasixelela indlela esimele sihambe ngayo.”
7 Wathi uSawule kumlindi wakhe: “Ukuba ke singaya, siya kumzisela ntoni na umntu lowo?+ ngenxa yokuba isonka sona sithe shwaka kwizikhongozelo zethu, yaye, akukho nto sinokumzisela yona umntu kaTHIXO oyinyaniso, ibe sisipho.+ Yintoni na ke esinayo?”
8 Ngoko waphinda umlindi wamphendula uSawule wathi: “Khangela! Kufumaneke isahlulo sesine seshekele+ yesilivere esandleni sam, ngoko ndiza kusinika umntu kaTHIXO oyinyaniso, ukuze asixelele indlela yethu.”
9 (Kumaxesha angaphambili kwaSirayeli le yindlela ebengathetha ngayo umntu xa esiya kubuza uThixo: “Yizani, masiye kwimboni.”+ Kuba umprofeti lo wanamhlanje wayedla ngokubizwa ngokuba yimboni kumaxesha angaphambili.)
10 Wandula ke uSawule wathi kumlindi wakowabo: “Lilungile ilizwi lakho.+ Yiza, masihambe.” Bahamba ke baya esixekweni apho wayekhona umntu kaTHIXO oyinyaniso.
11 Bathi besanyuka eqhineni besiya esixekweni, bona bafumana amantombazana ephuma esiya kukha amanzi.+ Ngoko bathi kuwo: “Ikho na imboni+ kule ndawo?”
12 Abaphendula ke wona aza athi: “Ikho. Khangelani! Iphambi kwenu. Khawulezani ke, ngenxa yokuba namhlanje ize apha esixekweni, kuba kukho umbingelelo+ wabantu namhlanje endaweni ephakamileyo.+
13 Kamsimnya nje nakufika esixekweni, niya kuyifumana kanye ngaphambi kokuba inyuke iye kudla endaweni ephakamileyo; ngenxa yokuba abantu abanakudla de kube sekufikeni kwayo, kuba yiyo esikelela umbingelelo.+ Emva koko badle ke kuqala abo bamenyiweyo. Nyukani ke, ngenxa yokuba yona—niya kuyifumana kanye ngoku.”
14 Ngako oko benyuka baya esixekweni. Njengoko babefika phakathi esixekweni, ewe, nanko uSamuweli ephuma ebahlangabeza ukuze benyuke ukuya kwindawo ephakamileyo.
15 UYehova ke yena, wayeyityhilile indlebe+ kaSamuweli ngosuku olungaphambi kokuza kukaSawule, esithi:
16 “Ngomso malunga neli xesha ndiya kuthumela kuwe indoda esuka kwilizwe lakwaBhenjamin,+ uze ke uyithambise+ ibe yinkokeli yabantu bam uSirayeli; kwaye yona imele ibasindise abantu bam esandleni samaFilisti,+ ngenxa yokuba ndiyibonile inkxwaleko yabantu bam, kuba isikhalo sabo sifikile kum.+
17 NoSamuweli ke wambona uSawule, waza uYehova wamphendula wathi: “Nantsi le ndoda bendithe kuwe ngayo, ‘Nguye lo oya kugcina abantu bam phakathi kwemida.’”+
18 Ngoko uSawule wasondela kuSamuweli phakathi kwesango waza wathi: “Khawundixelele, nceda, Iphi na kanye indlu yemboni?”
19 USamuweli wamphendula ke uSawule wathi: “Ndim imboni. Nyuka phambi kwam uye endaweni ephakamileyo, yaye nimele nidle nam namhlanje,+ ndize ndinindulule kusasa, ibe ndiya kukuxelela konke oko kusentliziyweni yakho.+
20 Ke zona iimazi zamaesile ebezikulahlekele kwiintsuku ezintathu ezidluleyo,+ musa ukuyibekela kuzo intliziyo yakho,+ kuba zifunyenwe. Kokukabani na konke okunqwenelekayo kwaSirayeli?+ Asikokwakho na nendlu kayihlo iphela?”
21 Waphendula ke uSawule waza wathi: “AndingumBhenjamin na wesona sizwe sincinane+ kwezakwaSirayeli,+ nentsapho yakowethu eyona ingabalulekanga kuzo zonke iintsapho zesizwe sakwaBhenjamin?+ Ngoko kutheni na ukuba uthethe into enjengale kum?”+
22 Wandula ke uSamuweli wathabatha uSawule nomlindi wakhe wabazisa kwiholo yokudlela waza wabanika indawo esentloko+ kwabo babemenyiwe; babengamadoda amalunga namashumi amathathu.
23 Kamva uSamuweli wathi kumpheki: “Khupha isabelo endikunike sona, endithe kuwe ngaso, ‘Sibeke ngakuwe.’”
24 Waza ke umpheki wawuphakamisa umlenze noko kwakuphezu kwawo, wawubeka phambi koSawule. Wahlabela mgama wathi: “Naku oko bekubekiwe. Yibeke phambi kwakho. Yidla, ngenxa yokuba bebeyibekele wena ukusa kwixesha elimisiweyo ukuze uyidle nabo bamenyiweyo.” Ngoko uSawule wadla noSamuweli ngaloo mini.
25 Behla besuka endaweni ephakamileyo+ baya esixekweni, waza waqhubeka ethetha noSawule phezu kwendlu.+
26 Bandula ke bavuka ekuseni, kwaza kwathi ke kamsinya nje kwakunyuka isifingo uSamuweli wabiza uSawule ephezu kwendlu, esithi: “Vuka, ukuze ndikundulule.” Ngoko uSawule wavuka baza bobabini, yena noSamuweli, baya ngaphandle.
27 Ngoxa babesihla ngasekupheleni kwesixeko uSamuweli wathi kuSawule: “Yithi kumlindi lo+ makadlulele phambi kwethu”—ngoko wadlula—“yaye, wena ke, yima ngxi ukuze ndikuvise ilizwi likaThixo.”
Yithumele
Yithumele
1 Samuweli 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iindlela Zokwenza Intsapho Yakho Yonwabe
Bafundise Imilinganiselo Yokuziphatha Abantwana Bakho
ULoida, * umama waseMexico, uthi: “Esikolweni abantwana banikwa iikhondom, loo nto ibenza abantwana abakwishumi elivisayo bacinge ukuba akukho nto iphosakeleyo ngokwabelana ngesondo xa ‘bezikhusela.’”
UNobuko umama waseJapan uthi: “Ndabuza unyana wam ukuba angenza ntoni xa ekunye nentombazana yakhe kuphela. Waphendula wathi ‘Andazi.’”
XA unyana okanye intombi yakho yayisakhasa, ngaba wawuqiniseka ukuba ikhuselekile? Mhlawumbi wawuzegquma iintambo zombane, ufihla izinto ezibukhali uzivala izinyuko—yonke le nto wawuyenzela ukukhusela umntwana wakho.
Akwaba bekulula ngaloo ndlela ukukhusela umntwana wakho okwishumi elivisayo. Ngoku zininzi izinto ezikuxhalabisayo njengokuba: ‘Kazukuba lo mntwana akabukeli manyala na?’ ‘Ngaba intombi yam ayithumeli imifanekiso yayo ihamba ze ngeseli fowuni?’ Owona mbuzo woyikisayo ngulo: ‘ngaba umntwan’ am sele eqalile ukwabelana ngesondo?’
Awunakumalusa Umntwana
Abanye abazali bazama ukubabek’ esweni abantwana ngokugada yonke into abayenzayo. Kamva, abazali abaninzi baye bafumanisa ukuba ‘ukubagada ngaloo ndlela’ kubenza abantwana bazifihle ngakumbi izinto abazenzayo. Abantwana baba ziincutshe ekufihleni ukuziphatha kwabo abangakufuniyo abazali.
Kucacile ukuba, ukuzitsala kakhulu intambo akuncedi. UYehova uThixo akasebenzisi loo ndlela xa efuna ukuthotyelwa zizidalwa zakhe nawe njengomzali awufanele uyisebenzise. (Duteronomi 30:19) Ungabanceda njani abantwana bakho benze izigqibo zobulumko?—IMizekeliso 27:11.
Undoqo kukusoloko uthetha nabantwana bakho uqalise ngoxa beselula. * (IMizekeliso 22:6) Xa besexabisweni qhubeka uthetha nabo. Njengomzali, ufanele ube ngowona mthombo wenkcazelo ethembekileyo. UAlicia intwazana yaseBritani ithi: “Abantu abaninzi bacinga ukuba sikhetha ukuthetha nabahlobo ngesondo, kunokuthetha nomzali kodwa asiyonyani leyo. Sifuna ukuxelelwa ngabazali bethu kuba siyabathemba.”
Ukubaluleka Kwemilinganiselo Yokuziphatha
Njengokuba besiya bekhula abantwana bafuna ukwazi okungakumbi ngesondo. ‘Namandla abo okuqonda afanele aqeqeshelwe ukwahlula okulungileyo nokubi.’ (Hebhere 5:14) Ngamafutshane bafuna imilinganiselo yokuziphatha ekhatshwa kukuziphatha okuvisisana nayo. Ungayibethelela njani imilinganiselo efanelekileyo emntwaneni wakho?
Qala ngokuhlola imilinganiselo yakho kuqala. Ngokomzekelo, usenokukholelwa ukuba ukuhenyuza okukukwabelana ngesondo kwabantu abangatshatanga akufanelekanga. (1 Tesalonika 4:3) Abantwana bakho baya kusazi isimo sengqondo sakho ngalo mba, banokude bakwazi ukucaphula iivesi zeBhayibhile ezixhasa iinkolelo zakho. Xa bebuzwa banokuphendula bathi kuphosakele ukwabelana ngesondo ngaphambi komtshato.
Kodwa kufuneka okungakumbi. Incwadi ethi Sex Smart ibonisa ukuba abanye abantwana banokuvumelana neenkolelo zabazali babo ithi: “Abakwazi ukuba nezabo izimvo. Xa begaxeleka kwimeko ebebengayilindelanga abayazi indlela abafanele baziphathe ngayo.” Yiloo nto kanye le iyenza ibaluleke imilinganiselo yokuziphatha. Unokumnceda njani umntwana wakho ofikisayo?
Yenze icace imilinganiselo yakho.
Ngaba ukholelwa ukuba kumele kwabelwane emtshatweni kuphela ngesondo? Mcacisele rhoqo umntwana wakho. Ngokutsho kwencwadi ethi Beyond the Big Talk, uphando lubonisa ukuba “kumakhaya apho abazali bakwenza kwacaca ukuba abafuni abantwana babo babandakanyeke kwisondo, abo bantwana badla ngokukwazi ukuzibamba.”
Kakade ke, ekuqaleni kweli nqaku, bekuthiwe ukuyichaza imilinganiselo yakho akuthethi kuthi unyana okanye intombi yakho iza kuphila ngayo. Noko ke, imilinganiselo engqongqo iba sisiseko abanokwakhela phezu kwaso abantwana bakho. Uhlolisiso oluye lwenziwa lubonisa ukuba ekugqibeleni ulutsha oluninzi luyayamkela imilinganiselo yabazali babo nokuba ekuqaleni bekungenjalo.
KHAWUZAME ELI CEBISO: Sebenzisa isiganeko esisezindabeni ukuze uchaze nemilinganiselo yakho. Ngokomzekelo, ukuba kuthethwa ngomntu odlwenguliweyo, usenokuthi: “Andiyithandi into yokuba amanye amadoda edlwengula. Ucinga ukuba yintoni le ibenza benze ezi zinto?”
Mfundise yonke into ngesondo.
Kubalulekile ukulumkisa. (1 Korinte 6:18; Yakobi 1:14, 15) Noko ke, iBhayibhile ithetha ngesondo njengesipho sikaThixo kungekhona umgibe kaSathana. (IMizekeliso 5:18, 19; INgoma yazo iiNgoma 1:2) Xa abantwana bakho ubaxelela ngengozi kuphela loo nto inokubenza babe nembono egqwethekileyo nengqubana nezibhalo ngalo mba. Elinye ibhinqa eliselula laseFransi uCorrina lithi: “Abazali bam babesoloko bethetha ngokuziphatha okubi kuphela xa bethetha ngesondo loo nto yandenza ndalijonga kakubi.”
Qiniseka ukuba abantwana bakho bazi yonke into ngesondo. Umama waseMexico ekuthiwa nguNadia uthi: “Bendisoloko ndizama ukubaxelela abantwana bam ukuba isondo yindalo kaYehova uThixo ayenzele ukuba abantu bazonwabise. Kodwa lifanele lenziwe emtshatweni kuphela. Linokusenza sonwabe okanye singonwabi kuxhomekeka ukuba silisebenzisa njani.”
KHAWUZAME ELI CEBISO: Xa uphinda uthetha nomntwana wakho ngesondo kufuneka incoko uyiqukumbele ngamazwi akhuthazayo. Musa ukoyika ukuchazela umntwana ukuba isini sisipho esivela kuThixo anokusinandipha kwixa elizayo xa etshatile. Mchazele ukuba unentembelo yokuba kude kube lelo xesha umntwana wakho unako ukuphila ngemilinganiselo kaThixo.
Mncede umntwana wakho abone imiphumo.
Ukuze umntwana akwazi ukwenza izigqibo ezifanelekileyo nakweyiphi na inkalo yobomi ufanele akwazi ukubona imiphumo yokhetho lwakhe. Musa ukucinga ukuba ukwazi okulungileyo nokubi kwanele. Ibhinqa laseOstreliya elingumKristu ekuthiwa nguEmma lithi: “Xa ndicinga ngeempazamo endazenzayo xa ndandiselula, ndingathi ukuyazi imilinganiselo kaThixo akuthethi ukuba uyavumelana nayo. Kubalulekile ukuba uyazi imiphumo yokuyithobela nokungayithobeli.”
IBhayibhile inokunceda kuba imiyalelo yayo emininzi ilandelwa ngamabinzana achaza imiphumo yokwenza ububi. Ngokomzekelo, iMizekeliso 5:8, 9 ibongoza amadodana ukuba angaziphathi kakubi “ukuze unganikeli ngesidima sakho kwabanye.” Njengokuba ezi vesi zibonisa, abo babandakanyeka kwisondo ngaphambi kokutshata balahlekelwa sisidima, ingqibelelo nokuzihlonela kwabo. Loo nto ibenza bangabangeli mdla. Ukucamngca ngeengozi zokwenyama nezokomoya zokungayinanzi imithetho kaThixo kunokwenza umntwana wakho azimisele ukuphila ngayo. *
KHAWUZAME ELI CEBISO: Sebenzisa imizekeliso ukuze uncede umntwana wakho abone ubulumko bokuphila ngemilinganiselo kaThixo. Ngokomzekelo usenokuthi: “Kumnandi ukotha umlilo, kodwa umlilo ungatshabalalisa ihlathi. Yintoni umahluko phakathi kwale mililo yaye impendulo yakho idibana njani nemida uThixo ayibekileyo ngesini?” Sebenzisa ingxelo ekwiMizekeliso 5:3-14 ukuze uncede umntwana wakho aqonde imiphumo yokuziphatha okubi.
UTakao waseJapan oneminyaka eli-18 ubudala uthi: “Ndiyazi ukuba ndimele ndenze okulungileyo, kodwa kukho lo mnqweno unamandla ufuna ukwenza izinto zenyama.” Ulutsha oluvakalelwa ngolo hlobo lunokuthuthuzelwa kukwazi ukuba alulodwanga. Kwanompostile uPawulos ongumKristu owomeleleyo, wavuma wathi: “Xa ndinqwenela ukwenza okulungileyo, kusuke kubekho okubi kum.”—Roma 7:21.
Kuhle ukuba ulutsha luqonde ukuba akusoloko kuphosakele ukuvakalelwa ngaloo ndlela. Loo nto inokubenza bacamngce ngohlobo lwabantu abafuna ukuba lulo. Inokubanceda baphendule lo mbuzo, ‘Ngaba ndifuna ukuzimisela ebomini ndize ndaziwe njengomntu oziphethe kakuhle nonengqibelelo, okanye ngaba ndifuna ukwaziwa njengoduma neengidi olawulwa ziinkanuko? Ukuba nemilinganiselo yokuziphatha kuya kumnceda umntwana wakho awuphendule ngobulumko lo mbuzo.
^ isiqe. 3 Amanye amagama kweli nqaku atshintshiwe.
^ isiqe. 10 Ukuze ufumane amacebiso ngendlela yokuqalisa incoko nabantwana bakho ngesondo, ngokuvisisana nobudala babo, funda IMboniselo kaNovemba 1, 2010, iphepha 12-14.
^ isiqe. 22 Ukuze ufumane inkcazelo engakumbi, funda inqaku elithi “Abantu Abaselula Bayabuza . . . Ngaba Ukuba Neentlobano Zesini Kuya Kulwenza Luqine Ulwalamano Lwethu?” kuVukani! ka-Aprili 2010 elipapashwe ngamaNgqina kaYehova.
ZIBUZE . . .
Yintoni ebonisa ukuba umntwana wam unemilinganiselo ephakamileyo yokuziphatha?
Xa ndithetha nomntwana wam ngesondo, ngaba ndilichaza njengesipho esivela kuThixo okanye njengomgibe kaSathana?
Funda Okungakumbi
Indlela Yokufundisa Umntwana Wakho
Ukuqeqesha kuthetha okungaphaya kwemithetho nesohlwayo.


text:
IPhondo laseMpuma-Koloni
IPhondo laseMpuma-Koloni lelinye lamaPhondo oMzantsi Afrika. IKomkhulu yalo yiBhisho.
Injengele esesihlalweni ukususela ngowamawaka amabini anesithoba (2015) nguPhumulo Masualle wombutho ophethe isizwe iAfrican National Congress, iANC ngamafutshane.
Inani labantu abahlala kulo liqikelelwa kuma – 6.786.900.
Iilwimi ezithethwa koluPhondo zimi ngoluhlobo: isiXhosa (78.9%), isiBhulu (10,6%), isiNgesi (5,6%) kwakunye nesiSuthu. Kumagorha athi awela edabini kwiimfazwe zokulwela umhlaba weMpuma Koloni singabala iingwevu zakwa Phalo ezifana no Hintsa, Nxele, Maqoma no Sarhili, babe ziinkosi zesi sizwe.
IMpuma Koloni ikwalikhaya lamaqhawe omzabalazo wenkululeko afana no Robert Sobukwe, uNelson Mandela, uThabo Mbeki, uChris Hani, uWalter Sisulu, uClerence Makwethu, uKaiser Matanzima, uSteve Biko nabanye abaninzi.
Kulapho kukho khona iCofimvaba indawo ekwazalelwa kuyo uSibusiso Zonke kunye noChris Hani.
Zininzi iindawo esingazikhankanya ezizidolophu zabantu abaziwayo jikelele ezikolu phondo.
IMpuma Koloni luphondo oluneentlanga neenkolo ezininzi, nabantu abane nkosi ngenkosi ngobobuhlanga babo njengama Gcaleka, ama Rharhabe, abaThembu, amaBomvana, ama Hlubi, ama Mpondo, aba Thembu, ama Gqunukhwebe, ama Bhaca, ama Mfengu nama Mpondomise.
Links[tshintsha | edit source]
- Mpuma-Koloni.
- (isiNgesi) info.gov.za
- (isiNgesi) Mpuma-Koloni


text:
Januwari 30–Februwari 5
ISAYA 43-46
Ingoma 33 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“UYehova NguThixo Weziprofeto Zokwenyaniso”: (imiz. 10)
Isa 44:26-28—UYehova waprofeta wathi iYerusalem netempile yayo zaziza kuphinda zakhiwe, waza wathi nguKoreshi owayeza koyisa iBhabhiloni (ip-2 71-72 ¶22-23)
Isa 45:1, 2—UYehova wakuchaza ngokweenkcukacha ukoyiswa kweBhabhiloni (ip-2 77-78 ¶4-6)
Isa 45:3-6—UYehova wachaza izizathu zokuba asebenzise uKoreshi ukoyisa iBhabhiloni (ip-2 79-80 ¶8-10)
-
Ukwemba Ubuncwane ObuseBhayibhileni: (imiz. 8)
Isa 43:10-12—AmaSirayeli ayeza kuba luhlanga olungqinela uYehova ngayiphi indlela? (w14 11/15 21-22 ¶14-16)
Isa 43:25—Siyintoni esona sizathu sibangela ukuba uYehova akususe ukunxaxha? (ip-2 60 ¶24)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Isa 46:1-13
YIKHUTHALELE INTSIMI
Utyelelo Lokuqala: (imiz. 2 nangaphantsi) lc—Shumayela ngokungacwangciswanga kumntu osebenza naye okanye ofunda naye.
Xa Ubuyela: (imiz. 4 nangaphantsi) lc—Yenza amalungiselelo okubuyela.
Isifundo SeBhayibhile: (imiz. 6 nangaphantsi) jl isifundo 4
INDLELA YOKUPHILA YAMAKRISTU
Sinokuqiniseka Njani Ukuba IBhayibhile Ithetha Inyani?: (imiz. 15) Dlala ividiyo ethi, Sinokuqiniseka Njani Ukuba IBhayibhile Ithetha Inyani? Emva koko buza le mibuzo: Sinokuyisebenzisa njani le vidiyo xa sishumayela ngokungacwangciswanga, esidlangalaleni nakwindlu ngendlu? Ngawaphi amava amnandi owafumene xa ubudlalela umntu le vidiyo?
ISifundo SeBhayibhile Sebandla: (imiz. 30) kr isahl. 7 ¶19-23, ibhokisi ethi “JW.ORG,” isicangca esithi “Iindlela Eziye Zasetyenziswa Ukuze Kushunyayelwe Kubantu Abaninzi” nebhokisi ethi “Buyinto Yokwenene Kangakanani UBukumkani Kuwe?
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 103 Nomthandazo


text:
SONDELA KUTHIXO
‘Umvuzi Wabo Bamfuna Ngenyameko’
Ngaba uYehova uyakuxabisa oko kwenziwa ngabakhonzi bakhe bezama ukumkholisa? Abanye basenokuthi akunjalo, besithi uThixo akanamdla kuthi. Bubuxoki obo. ILizwi lakhe iBhayibhile lisiqinisekisa ukuba uYehova uyakuxabisa konke okwenziwa ngabakhonzi bakhe abathembekileyo. Khawucinge nje ngamazwi ompostile uPawulos akumaHebhere 11:6.
Yintoni ekufuneka siyenze ukuze simkholise uYehova? UPawulos uthi: “Ngaphandle kokholo akunakwenzeka ukumkholisa kakuhle [uThixo].” Phawula ukuba uPawulos akathi kunzima ukukholisa uThixo ngaphandle kokholo. Kunoko uthi akunakwenzeka. Ngamanye amazwi, ukholo yenye yezinto ezibalulekileyo ukuze sikholise uThixo.
Lukholo olunjani olukholisa uYehova? Ukholo lwethu kuThixo lumele lubandakanye izinto ezimbini. Okokuqala, ‘simele sikholwe ukuba ukho.’ Sinokumkholisa njani uThixo xa sithandabuza ubukho bakhe? Ukholo lokwenene lubandakanya okungakumbi kuba needemon ziyakholwa ukuba ukho. (Yakobi 2:19) Izenzo zethu zimele zibonise ukuba siyakholelwa ukuba uThixo ukho ngokuphila ngendlela emkholisayo.
Okwesibini, ‘simele sikholwe ukuba uThixo ungumvuzi.’ Umntu onokholo lokwenene uqinisekile ukuba imigudu yakhe yokuphila ngendlela ekholisa uThixo ayilolize. (1 Korinte 15:58) Sinokumkholisa njani uYehova xa sithandabuza ukuba uyafuna ukusivuza? (Yakobi 1:17; 1 Petros 5:7) Umntu othi uThixo akakhathali, akanaxabiso yaye akanabubele, akamazi uThixo ekuthethwa ngaye eBhayibhileni.
Ngoobani abavuzwa nguYehova? UPawulos uthi, ‘ngabo bamfuna ngenyameko.’ Enye incwadi yabaguquleli beBhayibhile ithi, igama lesiGrike eliguqulelwe ngokuthi ‘abo bamfuna ngenyameko’ alithethi “ukumkhangela,” kunoko, lithetha “ukumnqula” uThixo. Enye incwadi ithi esi senzi sesiGrike sithetha ukuzibhokoxa. UYehova uvuza abo ukholo lwabo lubenza bamnqule ngentliziyo epheleleyo nangenzondelelo.
Sinokumkholisa njani uYehova xa sithandabuza ukuba uyafuna ukusivuza?
UYehova ubavuza njani abakhonzi bakhe abathembekileyo? Ubathembise ngomvuzo oxabisekileyo nobubungqina bothando analo ngathi
Lilonke, uYehova nguThixo owuxabisayo umsebenzi wabakhonzi bakhe abamkhonza ngokuthembeka. Ngaba ukwazi oko akukwenzi ufune ukusondela kuye? Ukuba kunjalo, kutheni ungafundi ngendlela onokubonisa ngayo ukholo oluya kuvuzwa nguYehova?


text:
IMBONISELO OKTOBHA 2012
Urhwaphilizo—Luxhaphake Kangakanani?
Ziintoni ezibangela urhwaphilizo? Ezi ntetho ziyazichaza zize zichaze nento eya kuluphelisa.
Urhwaphilizo—Luxhaphake Kangakanani?
Imiphumo yorhwaphilizo inokubonakale ize iviwe ngumntu wonke osemhlabeni, ngamanye amaxesha iba krakra.
Kutheni Urhwaphilizo Luqhubeka Lukho?
IBhayibhile ithetha ngeempembelelo ezi-3 ezingunobangela wokubandezeleka nenxwaleko.
Ngaba Umntu Unako Ukunyaniseka Kweli Hlabathi Lonakeleyo?
Indlela abantu ababini abazibona ngayo iingenelo zokunyaniseka nokubambelela kwimigaqo efanelekileyo.
Urhwaphilizo Luza Kuphela!
Kungekudala uThixo uza kuluphelisa urhwaphilizo kulo mhlaba. Uza kukwenza njani oko?
Amandla ELizwi LikaThixo Kwintsapho YamaHindu
Kwakutheni ukuze intsapho yamaHindu ifumane uxolo nethemba ngoxa yayifundelwa iBhayibhile?
Ngaba UThixo Wohlwaya Abantu Esihogweni?
Zikho izizathu ezifanelekileyo zokukholelwa ukuba uThixo ubaphatha kakuhle abantu naxa esohlwaya abo bangendawo.
Ngaba Ubusazi?
Ngaba Ubusazi?
Ngaba Unako Ukuphila Ngonaphakade?
UMthombo wobomi, UYehova uThixo, unokubanika ubomi obungunaphakade abantu yaye uthembise oko.
“UNyangelemihla Wahlala Phantsi”
Ngubani uNyangelemihla yaye uthetha ntoni umbono kaDaniyeli?
“Umfazi Obalaseleyo”
URute umMowabhikazi wayengumphambukeli olihlwempu wakwaSirayeli. Kwakutheni ukuze kuthiwe ‘ngumfazi obalaseleyo’?
Ngaba Ulonwabo Luxhomekeke Emtshatweni?
Ngaba amaKristu angatshatanga anako ukonwaba? IBhayibhile ichaza indlela amaKristu awujonga ngayo umtshato kwanomzekelo obalaseleyo wokungatshati.
IBhayibhile Iyabutshintsha Ubomi Babantu
Abantu ababini bayitshintsha njani imikhwa emibi, equka utywala neziyobisi baza bonwaba ngokwenene?
Lumkela Amabhongo!
Unyana wesithathu kaKumkani uDavide, uAbhisalom, wafuna ukumbhukuqa, kodwa isikhuni sabuya nomkhwezeli.


text:
Ukunceda Abantu Abangaboniyo BaseAfrika
Kumazwe angathathi-ntweni, abantu abangaboniyo abanawo amathuba afanayo nabo bahlala kwezinye iindawo. Ngamanye amaxesha, abahoywa ngabantu, yaye abancedwa kwizinto abangakwaziyo ukuzenza ezilula gqitha kwabanye. Ngokomzekelo, kunokuba nzima gqitha ngabo ukwenza izinto ezifana nokuya kuthenga ukutya, ukukhwela ibhasi kunye nokusebenzisa imali. Ukanti nokufunda kukwayingxaki. Ayingabo bonke abakwaziyo ukufunda iBraille. Nokuba bayakwazi, zisenokungabikho iincwadi ngeelwimi zabo.
Kangangeminyaka engaphezu kweyi-100, amaNgqina kaYehova ebesenza iincwadi ezicacisa iBhayibhile zabantu abangaboniyo. Ukuze kufumaneke iincwadi zeBraille ngesiChichewa, amaNgqina aye athumela iiprinta noomatshini bokudibanisa ezi ncwadi besuka eNetherlands besiya eMalawi.
ULeo osuka kwiofisi yesebe yamaNgqina kaYehova eBrazil nonamava ekwenzeni iincwadi zeBraille, wathatha uhambo oluya eMalawi. Apho wanceda abantu abahlanu bafunda ngaba matshini nenye inkqubo yekhompyutha eyenziwe ngamaNgqina etshintsha amagama abe ngaweBraille. Le nkqubo itshintsha amagama esiChichewa iwabhale ngeBraille. Ukuze ikwazi ukwenza loo nto, bekufuneka kufakwe oonobumba besiChichewa nabeBraille. Le nkqubo ijika amagama abe ngaweBraille ize iwabeke ngendlela eza kunceda abo bayisebenzisayo bayifunde lula. Khawuve ukuba athini amanye amaNgqina aseMalawi ngeencwadi zawo zeBraille.
UMunyaradzi libhinqa eliselula elinesingxungxo sokuba ngumsasazi kanomathotholo. Likwachitha iiyure eziyi-70 nyanga nganye lifundisa abantu iBhayibhile. Eli bhinqa lithi: “Bendikade ndizifumana ngesiNgesi iincwadi zeBraille, kodwa iyandichukumisa into yokuba ngoku ndizifumana ngolwimi lwam lweenkobe. Ndiyixabisa kakhulu imigudu eyenziwa ngamanye amaNgqina asincede safumana iincwadi zeBraille ngeelwimi zethu. Oku kundenza ndiqonde ukuba asilityelwanga yaye siyaxatyiswa.”
UFrancis liNgqina elihlala kumntla weMalawi. Kuba engaboni, ebexhomekeke ebantwini ukuba bamfundele. Xa wafumana iincwadi zakhe zokuqala zesiChichewa ezibhalwe ngeBraille wathi: “Ingathi ndiyaphupha!”
ULoyce akaboni naye yaye uchitha ixesha lakhe elininzi eshumayela. Uncede abantu abayi-52 batshintsha ubomi babo. Ukwenze njani oku? Xa efundisa abantu usebenzisa iincwadi zeBraille ngoxa aba abafundisayo besebenzisa eziqhelekileyo, zonke zenziwe ngamaNgqina kaYehova.
ULeo osuka eBrazil, ebekukhe kwathethwa ngaye ngaphambilana uthi: “Kwatsho kwathi ngco kum ngaphakathi xa ndandinika abantu iincwadi zeBraille, ndibona nendlela abavuya ngayo kuba bezifumana ngeelwimi zabo. Uninzi lwabo lumbulela kakhulu uYehova kuba ngoku luyakwazi ukulungiselela iintlanganiso zamaKristu nomsebenzi wokushumayela lungakhange luncediswe. Alusaxhomekekanga ekufundelweni ngabantu. Lutsho lube lodwa xa lufunda. Lunokufundisa neentsapho zalo ngoYehova. Ezi ncwadi ziluncede lwamazi ngakumbi uYehova.”
Funda Okungakumbi
Ukwaziwa Kwegama LikaThixo NgesiSwahili
Funda indlela igama likaThixo, uYehova, elavela ngayo eBhayibhileni.
Unganako Na Ukumbona UThixo Ongabonakaliyo?
Funda indlela onokuwasebenzisa ngayo ‘amehlo akho entliziyo.’


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 UMordekayi+ wayazi yonk’ into eyayenziwe;+ yaye uMordekayi wazikrazula izambatho zakhe, wambatha irhonya+ wafaka nothuthu+ waphuma waya phakathi esixekweni, wadanduluka ngesikhalo esikrakra kakhulu.+
2 Ekugqibeleni waya kufikelela esangweni likakumkani,+ kuba kwakungekho bani wayefanele angene esangweni likakumkani ambethe irhonya.
3 Kuwo onke amaphondo ahlukahlukeneyo,+ naphi na apho ilizwi likakumkani nomthetho wakhe wawufikelele khona, kwakukho ukuzila okukhulu+ phakathi kwamaYuda, nokuzila ukutya+ nokulila nokwenza isijwili. Kwabaninzi kwakwandlalwe irhonya+ nothuthu+ ngokungathi sisingqengqelo.
4 Amabhinqa aselula namathenwa+ kaEstere angena kuye ukuze amxelele. Yaye ukumkanikazi waba buhlungu kakhulu. Wandula ke wathumela izambatho zokwambesa uMordekayi ukuze alishenxise irhonya kuye. Akazange azamkele.+
5 UEstere wabiza uHataki,+ omnye wamathenwa kakumkani, owayemiselwe ngukumkani ukuba amnyamekele, yaye wamnika umyalelo ngokuphathelele uMordekayi, ukuze azi ukuba kuthetha ukuthini na oko yaye kungani na.
6 Ngoko uHataki waphuma waya kuMordekayi kwindawo yembutho yesixeko eyayiphambi kwesango likakumkani.
7 Wandula ke uMordekayi wamxelela ngazo zonke izinto ezazimehlele+ nengxelo echanileyo yemali awayethe uHaman uza kuyihlawula kwindawo yokugcina ubuncwane bukakumkani+ nxamnye namaYuda, ukuze awatshabalalise.+
8 Wamnika umbhalo+ okhutshelweyo womthetho owawuwiswe eShushan+ ukuba mababhujiswe ukuba awubonise uEstere nokuba amxelele aze ambekele umyalelo+ ukuba aye kukumkani acele ubabalo kuye+ abacelele ngokungqalileyo phambi kwakhe abantu bakowabo.+
9 UHataki+ wangena waza wamxelela uEstere amazwi kaMordekayi.
10 Wandula ke uEstere wathi kuHataki emyalela ngokuphathelele uMordekayi:+
11 “Bonke abakhonzi bakakumkani nabantu bamaphondo kakumkani bayaqonda ukuba, ngokubhekisele kuyo nayiphi na indoda okanye nawuphi na umfazi ongena kukumkani kwintendelezo engaphakathi+ engabizwanga, mnye umthetho wakhe+ ngowokuba abulawe; ngaphandle kokuba kuphela kuye kwenzeka ukumkani amolulele intonga yobukhosi yegolide, ngokuqinisekileyo uya kuhlala ephila.+ Ke mna, andibizwanga ukuba ndingene kukumkani kangangeentsuku ezingamashumi amathathu.”
12 Baza bamxelela uMordekayi amazwi kaEstere.
13 Wandula ke uMordekayi wathi ukuphendula uEstere: “Ungazicingeli emphefumlweni wakho ukuba indlu kakumkani iya kusinda kunawo onke amanye amaYuda.+
14 Kuba ukuba uthe cwaka ngokupheleleyo ngeli xesha, ukukhululeka nentlangulo yamaYuda iya kuvela kwenye indawo;+ kodwa wena nendlu kayihlo, niya kutshabalala. Kodwa ngubani owaziyo enoba uye wafumana isidima sasebukhosini ngenxa yexesha elinje?”+
15 Ngako oko uEstere wathi ukuphendula uMordekayi:
16 “Hamba, uye kuwahlanganisa onke amaYuda afumanekayo eShushan+ uze uzile ukutya+ ngenxa yam ungadli ungaseli kangangeentsuku ezintathu,+ ubusuku nemini. Nam kunye namabhinqa am aselula,+ siya kuzila ukutya ngokunjalo, ukuze ndingene kukumkani, nto leyo engavumelaniyo nomthetho; yaye ukuba ndimele nditshabalale,+ manditshabalale.”
17 Wadlula ke uMordekayi ukuze enze ngokuvumelana nako konke oko uEstere wayemyalele kona.
Yithumele
Yithumele
Estere 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=17&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D17%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg